Cara Kenal Pasti Cendawan – Beracun atau Tidak

Bagaimanakah cara untuk kenal pasti cendawan yang beracun ataupun tidak? Artikel ini akan menjelaskan berkenaan cendawan beracun dan juga ciri-cirinya.

Peribahasa Melayu ada menyebut – bagai cendawan tumbuh selepas hujan. Cendawan sememangnya akan tumbuh dengan pantas dan lebat setelah mendapat air dan didorong oleh suhu dan iklim yang sesuai. Kandungan air dalam sebiji cendawan melebihi 90 peratus bermakna cendawan berupaya menyerap air dengan banyak.

Cendawan tiram kuning (daripada forestflavour.com)

Terdapat 17 jenis cendawan yang ditanam secara komersial di Malaysia sehingga kini. Cendawan tiram kelabu adalah amat popular dan merangkumi 66% daripada industri cendawan di negara kita. Cendawan yang biasa dimakan oleh masyarakat kita seperti cendawan jerami padi dan kukur sudah mula ditanam secara besar-besaran. Kebanyakan jenis cendawan ini merupakan spesis yang tumbuh liar dan dibiakkan melalui kajian untuk tujuan komersial.

Cendawan Lion’s Mane (daripada paleofoundation.com)

Dari sudut botani, cendawan berasal daripada Kingdom Fungi. Berlainan dengan tumbuhan yang berupaya menghasilkan makanan sendiri melalui proses fotosintesis, cendawan merupakan organisma yang memperoleh makanan daripada sumber lain. Saprophytes merupakan jenis cendawan yang mendapatkan makanan daripada bahan terurai manakala jenis cendawan yang mendapatkan makanan daripada benda hidup digelar Parasites.

Dari segi anatomi, organ cendawan merupakan topi (cap), insang (gills), batang (stem), volva dan mycelium. Cendawan membiak melalui spora yang disebarkan oleh agen penyebaran seperti angin dan haiwan.

Kitaran hidup cendawan hanyalah memakan masa selama beberapa hari. Tumbesaran cendawan amat bergantung kepada kelembapan dan suhu yang memberi kesan langsung kepada saiz cendawan tersebut.

Apakah yang membuatkan cendawan beracun?

Semua cendawan menghasilkan toksin. Hanyalah kadar dan jenis toksin yang membezakan sama ada jenis cendawan tersebut mendatangkan mudarat kepada tubuh badan kita. Terdapat 4 kategori toksin cendawan iaitu racun protoplasmik, neurotoksin, perengsa gastrousus dan toksin disulfiram. Toksin-toksin ini didapati dalam kadar dan kepekatan yang tinggi dan boleh menyebabkan kesan yang teruk kepada kita jika dimakan.

Kesan sampingan yang tidak akut kepada toksin cendawan ialah seperti halusinasi, pening, mual dan cirit-birit. Namun, kesan akut melibatkan masalah saraf, kegagalan buah pinggang, kerosakan hati sehingga menyebabkan kematian.

Kenal pasti cendawan beracun

Terdapat empat cara asas untuk mengenal pasti cendawan yang beracun.

Amanita phalloides (Death Cap) yang mempunyai Amatoxin boleh membawa maut jika dimakan.

Seelok-eloknya, masaklah cendawan dahulu sebelum dimakan. Sesetengah toksin di dalam cendawan boleh dihapuskan jika dimasak dengan sempurna tetapi ia tidaklah menandakan bahawa semua cendawan beracun boleh dimakan walaupun setelah dimasak.

Seringkali kita terdengar sesetengah orang mengelakkan daripada memakan cendawan kerana mudah pening atau mual. Ini disebabkan penerimaan setiap orang terhadap kadar toksin dalam cendawan adalah berbeza.

Ada cendawan beracun yang rupanya seakan-akan cendawan yang boleh dimakan. Contohnya False Parasol yang kelihatan seperti cendawan busut.

Cendawan busut (Termitomyces sp.) yang kebiasaannya tumbuh di atas busut selepas hujan. (daripada myagri)

False Parasol (Chlorophyllum molybdites) yang menyebabkan kes keracunan pada 2018 di Jeram, Kuala Selangor.

Terdapat banyak lagi faktor yang perlu digunapakai untuk mengenal pasti cendawan beracun seperti bau, struktur insang, saiz, habitat dan lain-lain. Mengikut kata pengkaji, cara terbaik untuk mengelakkan daripada memakan cendawan beracun ialah tidak memakan apa-apa cendawan yang belum kita kenal pasti.

Disebabkan kadar serat yang tinggi dan kolesterol yang rendah dalam cendawan, ia antara makanan terbaik untuk membantu mengurangkan berat badan berlebihan. Cendawan turut kaya dengan khasiat vitamin D dan antioksidan selain mempunyai kadar serat yang tinggi.

Pesanan saya, apa-apapun makanan yang kita ambil, makanlah secara besederhana supaya tidak mendatangkan kemudaratan kepada kita.

Artikel berkaitan: Cara tanam cendawan yang betul

Biggane, E. (2018, October 5). How to Tell the Difference Between Poisonous and Edible Mushrooms. Wild Food UK. Menser, G. P. (1996). Hallucinogenic and Poisonous Mushroom Field Guide (3rd ed.). Ronin Publishing.Cendawan. (n.d.). MYAgro. Services, U.S. Department of Health and Human, (Fda), D. A. F. A. U. S., & (Us), N. C. F. F. S. A. A. (2017). Bad Bug Book Handbook of Foodborne Pathogenic Microorganisms and Natural Toxins 2nd Edition (2nd ed.). CreateSpace Independent Publishing Platform.


Bagaimana keracunan karbon monoksida boleh berlaku di dalam kereta?

Kita dikejutkan dengan kematian 3 orang pelajar farmasi disebabkan keracunan karbon monoksida. Manakala. 1 orang lagi rakannya dalam keadaan kritikal.

Kejadian ini berlaku apabila 4 sahabat ini dalam perjalanan pulang ke rumah mereka selepas pergi ke Pulau Jerejak. Dalam perjalanan pulang mereka berhenti di stesen minyak untuk berehat sebelum ditemui tidak sedarkan diri.

Pada ketika dijumpai oleh ayah salah seorang mangsa di stesen minyak tersebut, didapati enjin kereta masih terbuka dan 4 mangsa ketika itu dalam keadaan tidak sedarkan diri.

Mereka telah disahkan keracunan karbon monoksida dan ia berkemungkinan disebabkan masalah pada kereta tersebut.

Kami ucapkan takziah terlebih dahulu kepada ahli keluarga yang terlibat.

Apa itu Karbon monoksida?

Karbon monoksida ini adalah satu kompoun yang terdiri daripada satu unsur karbon dan satu unsur oksigen. Panggilan pendeknya adalah CO. Ia adalah gas yang tidak berbau, tidak mempunyai rasa, tidak mempunyai warna dan sangat beracun.

Gas ini dihasilkan apabila terdapat pembakaran yang tidak sempurna sebagai contoh pembakaran dalam enjin kereta.

Pembakaran yang sempurna sepatutnya menghasilkan gas karbon dioksida iaitu CO2.

Seperti yang kita tahu, sesuatu pembakaran itu memerlukan oksigen dan jika oksigen yang dibekalkan tidak cukup, maka terhasilah karbon monoksida.

Apa yang karbon monoksida lakukan pada badan kita?

Perlu diketahui bahawa oksigen dalam badan kita dibawa oleh satu struktur yang dikenali sebagai hemoglobin dalam darah merah. Ketika haemoglobin ini membawa oksigen ia dipanggil sebagai oxyhaemoglobin.

Oxyhemoglobin ini akan membawa oksigen daripada paru-paru kemudian melepaskan di tisu badan untuk digunakan oleh sel. Ia juga mengangkut sebahagian karbon dioksida untuk dilepaskan melalui paru-paru.

Akan tetapi apabila karbon monoksida ini memasuki paru-paru dan masuk ke dalam darah, ia akan melekat pada darah tersebut dan membuatkan fungsi pengangkutan oksigen tersebut menjadi tidak berfungsi. Pada keadaan ini haemoglobin dipanggil sebagai carboxyhaemoglobin

Apa yang bahayanya adalah karbon monoksida ini akan mengubah struktur haemoglobin menyebabkan ia boleh menarik oksigen pada haemoglobin tersebut tetapi tidak melepaskannya. Bermaksud ia mengganggu darah untuk membawa oksigen ke bahagian badan yang lain dan merosakkan haemoglobin tersebut.

Bahkan lagi teruk apabila kemampuan karbon monoksida ini untuk melekat pada haemoglobin adalah 200 kali lebih berkesan berbanding oksigen. Ini bermaksud, jika= udara ini bercampur oksigen dan karbon monoksida, maka darah merah atau haemoglobin lebih mudah bergadung dengan karbon monoksida berbanding oksigen.

Apakah simptom-simptom keracunan karbon monoksida?

Simptom-simptom yang boleh dialami oleh mereka yang mengalami keracunan gas ini adalah:

Sakit kepalaRasa letihPening kepalaRasa loya dan muntahSesak NafasPengsan

Mereka yang mengalami keracunan karbon monoksida ketika tidur adalah lebih berbahaya kerana pada ketika itu meraka mungkin tidak menunjukkan sebarang simptom-simptom tersebut.

Apakah yang menyebabkan keracunan karbon monoksida di dalam kenderaan?

Menurut artikel yang ditulis oleh Dr Greiner berkenaan keracunan karbon monoksida disebabkan kenderaan, dia telah menyenaraikan beberapa punca iaitu:

Kenderaan tersebut mengalami masalah pada bahagian ekzosMemandu kereta dengan bahagian bonet yang terbukaMemandu kereta atau menggunakan kereta dimana badan kereta tersebut berlubangMemanaskan kereta di dalam garajMembiarkan enjin kereta terbuka dalam bangunan yang tertutup

Oleh itu, jika keracunan gas ini berlaku pada tempat yang terbuka ia mungkin disebabkan

1. Sistem ekzos mengalami masalah

Pembakaran minyak petrol di dalam enjin akan menghasilkan gas karbon monoksida dalam jumlah yang sangat tinggi. Tetapi gas ini tidak terus dikeluarkan daripada kereta. Ia akan memasuki salah satu bahagian di bahagian ekzos yang dinamakan sebagai Catalytic Converter.

Bahagian ini akan menukarkan gas karbon monoksida kepada karbon dioksida dan menyebabkan perlepasan karbon monoksida dalam udara menjadi rendah. Kebanyakan kereta pada zaman sekarang wajib mempunyai bahagian ekzos ini untuk mengurangkan pencemaran

Akan tetapi jika terdapat kebocoran pada saluran sebelum gas tersebut masuk ke bahagian Catalytic converter, maka kereta tersebut boleh melepaskan gas karbon monoksida dengan kuantiti yang tinggi.

2. Terdapat lubang pada bahagian kereta

Lubang pada mana-mana bahagian kenderaan atau bahagian bawah kenderaan akan membenarkan udara dari luar masuk ke dalam ruang dalam kereta. Perkara ini selalunya berlaku pada kereta yang telah lama atau pernah mengalami kemalangan.

Jika terdapat kebocoran gas daripada bahagian ekzos dan juga lubang pada bahagian bawah atau sisi kereta, ini akan menyebabkan gas karbon monoksida ini boleh memasuki ruang dalam kereta dan menyebabkan merela yang duduk di dalam kereta tersebut mengalami keracunan.

Apa yang perlu anda buat untuk mengelakkan keracunan ini?

Perkara yang paling mudah untuk mengelakkan masalah ini adalah jangan tidur atau berehat di dalam kereta dengan enjin yang terbuka. Jika boleh tutuplah enjin kenderaan ketika anda ingin berehat.

Sentiasa peka dengan bau dalam kereta anda. Betul karbon monoksida tidak berbau, tetapi gas yang bercampur dengan gas karbon monoksida melalui pembakaran enjin selalunya mempunyai bau. Secara mudahnya jika dalam ruang kenderaan anda berbau asap, mohon bawa ke bengkel atau pusat servis untuk pemeriksaan.

Kematian disebabkan keracunan karbon monoksida ini adalah suatu perkara yang selalu berlaku di dalam negara mahupun diluar negara.

Akan tetapi perlu diketahui bahawa kita boleh mengelakkannya dengan mengamalkan perkara yang mudah seperti yang telah diterangkan di atas.

Mayoclinic – Carbon MonoxideT.H. Greiner, Ph.D, Carbon Monoxide Poisoning: Vehicles (AEN-208), Iowa State University Department of Agricultural and Biosystems Engineering.NHS – Carbon Monoxide Poisoning


8 Khasiat Bayam Brazil Yang Ramai Tidak Tahu

Apakah khasiat bayam brazil dari sudut kesihatan? Artikel ini akan membincangkan beberapa khasiat dan kebaikan bayam brazil yang perlu anda tahu.

Bayam Brazil atau nama saintifiknya Alternanthera sissoo merupakan spesies tanaman yang tergolong dalam family Amaranthaceae. Bayam Brazil adalah antara tumbuhan yang cepat membesar dan senang ditanam. Tumbuhan ini boleh membesar sehingga 30 cm tinggi dengan saiz daun sekitar 2 hingga 3.5 cm lebar.

Berbeza dengan bayam yang lain, bayam Brazil mempunyai tekstur yang rangup dan boleh dimakan secara mentah seperti salad. Masyarakat Brazil gemar mengambil sayur ini secara mentah bersama tomato, bawang dan juga minyak zaitun. Selain itu, ia sesuai juga untuk ditumis, direbus atau dikukus.

Kandungan nutrisi bagi 100 grams Bayam Brazil mentah adalah seperti berikut:

Kalori: 23kcalProtein: 2.86gLemak: 0.39gKarbohidrat: 3.63gSerat: 2.2gGula: 0.42gKalsium: 99mgZat Besi: 2.71mgMagnesium: 79mgKalium: 558mgVitamin C: 28.1mgVitamin A: 469mcgVitamin E: 2.03mgVitamin K: 483mcg

Bayam Brazil kaya dengan sumber vitamin dan mineral yang memberi manfaat kepada kesihatan iaitu:

Vitamin A: Penting untuk kesihatan mata, mengatur system imunisasi dan berkembangan embrio.Vitamin C: Antioksidan yang meningkatkan kesihatan kulit dan system ketahanan badanVitamin K: Penting bagi proses pembekuan darah.Asid folik: Sangat penting bagi wanita mengandung bagi pertumbuhan sel dan tisu.Zat besi: Menghasilkan hemoglobin yang membawa oksigen ke seluruh badanKalsium: Mineral penting bagi kesihatan tulang dan juga memberi signal kepada sistem saraf, jantung dan otot.

Selain vitamin dan mineral, bayam brazil juga mempunyai beberapa komponen penting seperti:

Lutein dan Zeaxanthin: Meningkatan kesihatan mataKempferol: Mengurangkan risiko kanserNitrates: Penting untuk mengawal tekanan darah dan kesihatan jantungQuercetin: Sebagai antioksidan yang mengurangkan jangkitan dan keradangan.

Kebaikan dan Khasiat bayam Brazil

Secara umumnya, khasiat bayam brazil adalah lebih kurang sama seperti jenis bayam yang lain. Berikut merupakan kebaikan bayam kepada kesihatan:

Bayam mengandungi sulfoquinovosyl diacylglycerol (SQDG) and monogalactosyl diacylglycerol (MGDG) iaitu komponen yang mencegah pertumbuhan kanser.

Selain itu, bayam juga mengandungi antioksidan seperti kempferol yang mampu mencegah risiko kanser. Terdapat kajian yang mendapati bahawa pengambilan bayam ini mengurangkan risiko kanser prostat dan payu dara.

2. Melawan radikal bebas

Radikal bebas terhasil daripada proses metabolisma. Ia akan menyebabkan tekanan oksidatif dan seterusnya mempercepat proses penuaan dan meningkatkan risiko kanser dan kencing manis.

Bayam memgandungi antioksidan yang mampu melawan radikal bebas serta mengurangkan risiko penyakit tersebut.

3. Meningkatkan kesihatan mata

Bayam diperkaya dengan zeaxanthin dan lutein, iaitu komponen karotenoid yang memberi warna dalam sayur-sayuran.

Zeaxanthin dan lutein mengurangkan risiko Degenerasi Makula dan katarak yang merupakan penyebab utama kebutaan. Kedua-dua komponen ini dapat menapis sinaran biru yang menyebabkan kerosakan retina.

Tambahan pula, kandungan vitamin A dalam bayam juga penting bagi kesihatan mata kerana ia merupakan komponen bagi rhodopsin, iaitu sejenis protein dalam mata yang membolehkan anda melihat dalam keadaan cahaya yang rendah.

4. Menurukan berat badan

Seperti sayuran hijau yang lain, bayam  juga mengandungi kandungan serat yang tinggi. Ia membantu kita untuk mengawal porsi makanan dan berasa kenyang lebih lama.

5. Meningkatkan sistem ketahanan badan

Selain berfugsi untuk kesihatan mata, vitamin A dalam bayam juga berperanan untuk meningkatkan penghasilan sel darah putih.

Sel darah putih memainkan peranan penting dalam melawan penyakit atau jangkitan yang menyerang badan.

Seperti yang telah disebutkan di atas, bayam mempunyai kandungan serat yang tinggi. Selain mengurangkan berat badan, serat juga dapat mengelakkan daripada sembelit.

Bayam merupakan serat tidak larut yang bersifat tidak larut dalam air. Ia dapat melembutkan najis serta melancarkan proses pembuangan air besar.

7. Mengawal tekanan darah tinggi

Darah tinggi adalah penyakit yang membawa kepada banyak komplikasi dan juga kematian jika tidak dicegah.

Nitrate memainkan peranan dalam mengawal tekanan darah tinggi serta mengurangkan risiko penyakit jantung. Bayam merupakan salah satu sumber makanan yang mengandungi kandungan nitrate yang tinggi.

Selain itu, kandungan asid folik dalam bayam juga membantu untuk melebarkan saluran darah serta melancarkan aliran darah dalam badan.

8. Sumber vitamin K

Bayam mengandungi kandungan vitamin K yang tinggi, iaitu 483 µg untuk 100 grams bayam mentah.

Vitamin K membantu dalam proses pembekuan darah dan secara tidak langsung menggelakan pendarahan yang berlebihan. Di samping itu, vitamin K juga penting bagi kesihatan tulang, jantung dan mencegah kanser.

Siapa yang perlu ambil perhatian?

Walaupun bayam terdapat banyak khasiat untuk kesihatan, namun ada golongan yang perlu menghadkan pengambilannya, iaitu:

1. Pesakit batu karang

Batu karang adalah disebabkan oleh pembentukan asid dan garam mineral. Batu kalsium merupakan jenis batu karang yang biasa berlaku, dan ia terdiri daripada kalsium oxalate.

Bayam mengandungi kandungan kalsium dan oxalate yang tinggi. Mereka yang mempunyai risiko menghidapi batu karang disarankan untuk menghadkan pengambilan bayam bagi mengurangkan risiko.

2. Pesakit yang mengambil ubat cair darah

Kandungan vitamin K dalam bayam berfungsi dalam proses pembekuan darah. Vitamin K akan mengganggu tindak balas ubat cair darah seperti warfarin. Oleh itu, mereka yang mengambil ubat cair darah, perlu berbincang dengan doktor sebelum mengambil bayam dengan jumlah yang banyak.

Bayam Brazil merupakan sayur hijau yang mudah ditanam dan membesar.

Ia mengandungi pelbagai nutrien termasuk vitamin, mineral, serat dan fitokimia yang memberi manfaat kepada kesihatan seperti mengawal tekanan darah, mencegah kanser dan bertindak sebagai antioksida. Semoga artikel khasiat bayam brazil ini dapat memberi manfaat kepada anda

Artikel berkaitan: Cara tanam bayam brazil dengan Mudah

Khasiat Tumbuh-tumbuhan yang lain

Chen, A. Y., & Chen, Y. C. (2013). A review of the dietary flavonoid, kaempferol on human health and cancer chemoprevention. Food Chemistry, 138(4), 2099-2107. doi:10.1016/j.foodchem.2012.11.139Folic Acid May Fight High Blood Pressure. (2005, January 18). Retrieved September 16, 2020, from Webmd FoodData Central Search Results. (n.d.). Retrieved September 16, 2020, from https://ndb.nal.usda.gov/fdc-app.htmlGunnars, K. (2019, May 14). Spinach 101: Nutrition Facts and Health Benefits. Retrieved September 16, 2020, from https://www.healthline.com/nutrition/foods/spinachJovanovski, E., Bosco, L., Khan, K., Au-Yeung, F., Ho, H., Zurbau, A., . . . Vuksan, V. (2015). Effect of Spinach, a High Dietary Nitrate Source, on Arterial Stiffness and Related Hemodynamic Measures: A Randomized, Controlled Trial in Healthy Adults. Clinical Nutrition Research, 4(3), 160. doi:10.7762/cnr.2015.4.3.160Kirsh, V. A., Peters, U., Mayne, S. T., Subar, A. F., Chatterjee, N., Johnson, C. C., & Hayes, R. B. (2007). Prospective Study of Fruit and Vegetable Intake and Risk of Prostate Cancer. JNCI Journal of the National Cancer Institute, 99(15), 1200-1209. doi:10.1093/jnci/djm065Maeda, N., Yoshida, H., & Mizushina, Y. (2010). Spinach and Health. Bioactive Foods in Promoting Health, 393-405. doi:10.1016/b978-0-12-374628-3.00026-8Massey, L. K., Roman-Smith, H., & Sutton, R. A. (1993). Effect of dietary oxalate and calcium on urinary oxalate and risk of formation of calcium oxalate kidney stones. Journal of the American Dietetic Association, 93(8), 901-906. doi:10.1016/0002-8223(93)91530-4


6 Khasiat Salad Yang Anda Perlu tahu

Apakah khasiat salad dari sudut kesihatan? Artikel ini akan membincangkan khasiat dan kebaikan salad yang anda perlu tahu

Salad atau dalam istilah saintifiknya digelar sebagai Lactuca sativa merupakan salah satu sumber sayur-sayuran yang terkenal dalam kalangan masyarakat di seantero dunia. Ia sering menjadi pilihan untuk ditambah ke dalam roti atau sandwich dan pelengkap kepada hidangan nasi ayam bagi menghasilkan sajian yang seimbang. Salad juga enak dimakan begitu sahaja tanpa perlu dimasak lalu menjadikannya antara pilihan sayur yang mudah untuk disediakan.

Tetapi tahukah anda apakah khasiat di sebalik sayuran hijau ini? Berikut merupakan manfaat daun salad kepada kesihatan manusia.

Khasiat Salad yang anda perlu tahu

Tahap kolesterol yang tinggi dalam darah merupakan salah satu punca utama kepada penyakit kardiovaskular seperti serangan jantung dan strok. Melalui Tinjauan Kesihatan dan Morbiditi Kebangsaan 2019, penyakit kardiovaskular merupakan ‘pembunuh’ nombor satu di Malaysia.

Melalui kajian yang dijalankan ke atas model haiwan, salad didapati menurunkan kadar kolesterol keseluruhan serta kadar kolesterol buruk. Ini kerana komponen di dalam daun salad dapat mengurangkan penyerapan kolesterol dan meningkatkan perkumuhan asid hempedu. Bagi menghasilkan asid hempedu yang baharu, organ hati perlu menggunakan kolesterol lantas menurunkan paras kolesterol sedia ada di dalam darah.

2. Mengurangkan paras gula

Kandungan polifenol yang tinggi di dalam daun salad mampu membantu mengawal jumlah gula di dalam darah. Polifenol ialah komponen semulajadi dalam tumbuh-tumbuhan dan berupaya memberikan kesan antioksida. Kajian membuktikan diet yang disertakan daun salad berupaya mengurangkan gula di dalam darah dan meningkatkan sensitiviti insulin, lantas membantu untuk mengekalkan gula pada paras yang normal.

Sayur-sayuran sememangnya kaya dengan kandungan komponen bioaktif yang memberi kesan positif terhadap kesihatan tubuh badan. Kajian menunjukkan daun salad mampu mengurangkan penghasilan nitrik oksida, salah satu pencetus utama kepada keradangan. Radang kronik yang berlanjutan untuk tempoh masa yang lama boleh mengakibatkan pelbagai masalah kesihatan.

Tubuh badan kita menghasilkan radikal bebas yang tidak stabil secara semulajadi daripada proses metabolisme. Sekiranya jumlah radikal bebas ini terlalu tinggi, tekanan oksidatif akan berlaku lalu meningkatkan risiko masalah kesihatan.

Selain fungsi tubuh kita yang mengeluarkan radikal bebas ini secara semulajadi, antioksida daripada sumber makanan juga diperlukan untuk memperkuat fungsi ini. Kandungan antioksida yang tinggi di dalam daun salad seperti vitamin C dapat menyokong sistem pertahanan badan lalu menjadi benteng perlindungan daripada penyakit.

Sebuah kajian klinikal di Itali telah dijalankan bagi mengenalpasti risiko kanser kolorektal dalam kalangan individu yang mempunyai keluarga penghidap penyakit tersebut. Kajian ini mendapati risiko kanser kolorektal semakin berkurangan apabila subjek semakin banyak mengambil daun salad dalam pemakanan harian mereka. Manfaat ini dipercayai berikutan kandungan vitamin A dan vitamin C yang tinggi di dalam daun salad.

Sementara itu, kajian di Eropah pula membuktikan bahawa pengambilan daun salad setiap hari, bahkan 4 hingga 5 hari dalam seminggu dalam kalangan subjek bukan perokok dapat mengurangkan insiden kanser paru-paru.

6. Meningkatkan kesihatan mata

Antara mikronutrien yang tinggi kandungannya di dalam sayuran hijau ini ialah vitamin A. Vitamin A sememangnya dikenali sebagai nutrien yang membantu melindungi kesihatan mata serta mencegah masalah seperti katarak. Vitamin A juga berfungsi untuk mengekalkan penglihatan pada waktu malam di samping menyokong pertumbuhan sel.

Selain itu, kandungan ini juga dapat mencegah salah satu punca utama kehilangan deria penglihatan dalam kalangan individu berusia iaitu pereputan/degenerasi makular (macular degeneration).

Selain itu, salad juga kaya dengan kandungan vitamin dan mineral berikut:

Kalsium, nutrien yang menguatkan gigi dan tulang. Turut membantu fungsi urat, saraf, dan penggumpalan darah.
Vitamin K, yang bertindak bersama kalsium untuk mencegah keretakan tulang. Vitamin K juga merupakan komponen penting dalam proses penggumpalan darah.
Vitamin B9, membantu menghasilkan DNA dan bahan genetik. Pengambilannya penting terutamanya bagi wanita yang merancang atau sedang mengandung.
Kalium, mineral yang membantu mengurangkan kesan garam lalu menurunkan tekanan darah.

Semoga perkongsian ini dapat meningkatkan ilmu tentang manfaat daun salad. Jangan lupa untuk menikmati hidangan lengkap dan seimbang dengan memastikan pinggan ada terisi dengan sumber sayur-sayuran seperti salad. Jadikan makanan bukan sekadar untuk menghilangkan rasa lapar, bahkan untuk mengekalkan kesihatan tubuh yang menjadi amanah daripada Tuhan.

Artikel berkaitan: Cara Tanam Salad yang betul

Khasiat Tumbuh-tumbuhan yang lain

Butler, N. (2017). Does iceberg lettuce have any nutritional benefits?. Johnson, J. (2019). What are the health benefits of romaine lettuce?
Kim, M.J., Moon, Y., Tou, J., Mou, B., & Waterland, N. (2016). Nutritional value, bioactive compounds and health benefits of lettuce (Lactuca sativa L.). Journal of Food Composition and Analysis, 49, 19-34.


Buat Peminat Makanan Pedas: Bagaimana Nak Kurangkan Rasa Pedas Selepas Makan?

Makanan yang pedas merupakan makanan kegemaran yang digemari oleh rakyat Malaysia. Rasa yang pedas dalam makanan akan menaikkan selera serta kenikmatan semasa makan. Antara contoh makanan yang pedas seperti masak lemak cili padi, asam pedas, ayam masak cili, sambal kicap, sambal belacan, kari dan sebagainya. Kebiasaannya, sumber untuk mendapatkan kepedasan ini adalah daripada cili. Jadi, pengemar makanan pedas perlu mengetahui fakta di sebalik rasa yang pedas ini berlaku dan cara berkesan untuk mengurangkan rasa pedas di dalam mulut.

Ramai diantara kita menyangka bahawa rasa pedas itu merupakan salah satu rasa yang dikesan oleh tunas rasa di lidah. Tetapi, rasa pedas itu tidak wujud dalam kategori rasa yang dikesan oleh lidah kita. Terdapat rasa yang dikesan oleh lidah iaitu manis, masin, pahit dan masam sahaja.Makanan yang pedas akan merosakkan tunas rasa pada lidah. Bahan kimia yang terdapat dalam cili merangsang lidah untuk menghasilkan terbakar dan panas di dalam mulut. Jadi, maklumat ini akan dihantar ke otak dan akan diterjemahkan kepada kita yang dipanggil oleh masyarakat “pedas”.

Dari Mana Datangnya Rasa Pedas?

Sebenarnya rasa pedas tidak wujud sama sekali. Sumber rasa pedas boleh didapati daripada cili. Di dalam cili terkandung bahan kimia yang dipanggil capsaicin. Apabila kita makan makanan yang pedas bahan kimia ini, capsaicin akan memenuhi ruangan mulut kita.

Capsaicin adalah rantaian hidrokarbon yang mengadungi bilangan atom hydrogen dan carbon. Capsaicin dalam bahasa yang mudah difahami, capsaicin suatu sebatian yang akan bertindak balas dengan sebatian minyak atau sabun untuk diuraikan kepada molekul ringkas. Capsaicin tidak akan bertindak balas dengan air kerana mempunyai sifatnya yang terbina daripada lemak.

Capsaicin akan bercantum tapak receptor yang terdapat di tunas rasa kita iaitu vanilloid receptor subtype 1 (TRPV1). Selepas capsaicin bercantum dengan TRPV1 menghasilkan tindak balas seperti melecur pada lidah kita. Tindak balas ini tidak bahaya kepada kita disebabkan kesan daripada proses tersebut. Impuls (maklumat) tersebut akan dihantar ke otak dan diterjemahkan sebagai  “pedas” seperti yang difahami oleh kita.

Cara Menghilangkan Rasa Pedas-Air atau Susu?

Kajian yang dijalankan oleh National Science and Nutrition menyatakan bahawa air bukan cara yang terbaik untuk menghilangkan kepedasan yang dialami. Struktur air yang hidrofilik dan berpolar tidak dapat menguraikan capsaicin disebabkan capsaicin adalah sebatian yang mengandungi lemak. Jadi, air dan lemak semestinya tidak akan bercampur. Tambahan pula, meminum air akan menambahkan penyebaran capsaicin ke seluruh ruangan mulut dan tindak balas seperti melecur atau terbakar berlaku.

2. Susu (Whole milk, skim milk, produk tenusu)

Produk tenusu dan susu daripada haiwan seperti lembu dan kambing merupakan cara yang terbaik untuk menghilangkan kepedasan. Terdapat sebatian protein di dalam susu dipanggil Casein. Casein mempunyai sifat lipophilic dalam istilah lebih mudah (fat-loving) atau teraruh kepada lemak. Casein akan tertarik kepada capsaicin yang terbina daripada hidrokarbon secara tidak langsung akan diuraikan kepada molekul ringkas. Justeru itu, rasa melecur dan terbakar (pedas) di dalam mulut dapat dikurangkan secara berperingkat-peringkat.

Susu daripada mammalia sahaja seperti (lembu& kambing) sahaja dapat membantu mengurangkan kepedasan. Susu daripada tumbuhan seperti susu soya tidak berkesan.

3. Makanan yang berkanji (roti, biskut,nasi)

Kanji yang terdapat dalam makanan ini akan membantu mengurangkan kepedasan dengan menyerap capsaicin di dalam mulut. Cebisan roti atau biskut boleh dimakan apabila makanan tersebut mempunyai tahap kepedasan yang tidak dapat ditahan oleh individu. Tidak dilupakan juga kentang juga boleh digunakan bagi mengurangkan kepedasan.

4. Gula dan madu

Gula dan madu juga membantu penyerapan capsaicin tetapi tidak diuraikan seperti susu yang mengandungi casien. Anda boleh mengambil satu sudu madu atau kiub gula untuk menghilangkan kepedasan dengan cara menghisapnnya.

Kajian yang dijalankan oleh University of  Iowa, sebanyak  300 responden dikumpulkan untuk diuji sama ada susu atau air yang berkesan mengurangkan kepedasan di dalam mulut. 97% memilih susu sebagai agen untuk mengurangkan kepedasan dan 3% memilih air. Jadi, susu mempunyai kadar kecepatan yang tinggi dalam melawan kepedasan berbanding meminum air.

Connor Boyd. (2019). How Casein counter the spiciness?Maury & Andrew. (2017). Reduces the burning sensation in the back of the throat better than water. University Of IowaZhang, W., & Po, L. (1994). The effectiveness of topically applied capsein.Nolden, A. A., Lenart, G., & Hayes, J. E. (2019). Putting out the fire – Efficacy of common beverages in reducing oral burn from capsaicin. Physiology & behavior, 208, 112557.


BIM. Ke Arah Transformasi Industri Pembinaan. Apa Yang Anda Perlu Tahu?

Pemodelan Maklumat Bangunan atau Building Information Modelling (BIM) telah diperkenalkan di Malaysia seiring dengan Program Transformasi Industri Pembinaan (CITP) negara. BIM digambarkan sebagai teknologi penting dalam industri pembinaan. Ia dilihat mampu meningkatkan kecekapan pelaksanaan projek dan kualiti proses pembinaan. BIM juga dikatakan dapat meningkatkan semangat kerja berpasukan, mewujudkan komunikasi yang berkesan di antara pasukan projek yang terlibat, mengatasi masalah kelewatan dan mengurangkan kos projek.

Mari kita selusuri asal usul BIM. Konsep BIM pertama kalinya diperkenalkan oleh Eastman pada tahun 1970-an [1]. Namun, penggunaan istilah BIM hanya mula dipopularkan oleh Autodesk pada tahun 2002 [2]. Impak BIM yang memberangsangkan, telah menarik minat banyak negara di seluruh dunia untuk memanfaatkan sepenuhnya teknologi BIM termasuklah Malaysia. Maka dengan itu, pada tahun 2007, Pengarah Jabatan Kerja Raya (JKR) telah mencadangkan untuk memperkenalkan BIM di Malaysia [3].

Seterusnya, pada tahun 2010, projek kerajaan pertama yang menggunakan teknologi BIM, iaitu Institut Kanser Nasional, Sepang, diumumkan. Usaha murni terus dipergiatkan lagi apabila pada tahun 2013, CIDB telah menubuhkan Jawatankuasa Pemandu BIM Malaysia untuk memudahkan pelaksanaan BIM di negara ini [4]. Di samping itu, CIDB juga telah memulakan Malaysia BIM Roadmap untuk memperkenalkan BIM dalam industri pembinaan, dengan menyasarkan lebih banyak pelaksana BIM menjelang tahun 2020 [5].

Tahukah anda apa itu BIM? BIM sebenarnya adalah teknologi pemodelan yang berfungsi sebagai satu set proses perkongsian pengetahuan berkaitan keseluruhan proses projek pembinaan. Ia memerlukan penyertaan semua ahli pasukan projek daripada pelbagai disiplin. Proses BIM merangkumi skema perkongsian berstruktur dan pengurusan maklumat digital sepanjang kitaran hidup projek pembinaan.

Kitaran hidup BIM (Sumber: iFluids Engineering, 2015)

Bagaimana prestasi pelaksanaan BIM diukur? Prestasi pelaksanaan BIM diukur berdasarkan tahap kematangan BIM. Kumpulan BIMTask telah membina model untuk kematangan BIM. Model ini bertujuan untuk menjelaskan tahap prestasi yang diharapkan dan untuk membimbing kolaborasi antara anggota pasukan projek. Ia dijadikan panduan untuk mengintegrasi BIM dalam projek dan kontrak pembinaan. Berikut adalah tahap dari 0 hingga 3 kematangan BIM:

Tahap ini mempromosikan sifar kolaborasi dan menggunakan teknik penghasilan CAD 2D berasaskan kertas. Matlamat utama adalah untuk menghasilkan maklumat pengeluaran dalam bentuk kertas atau cetakan elektronik. Kini, tahap ini telah jarang digunakan.

Data dikendalikan secara maya dalam CAD 3D dan 2D. Ketika ini, 3D CAD digunakan untuk kerja-kerja konseptual, manakala 2D digunakan untuk penghasilan dokumentasi kelulusan berkanun dan maklumat pengeluaran. Perkongsian data berlaku secara elektronik menggunakan persekitaran data yang sama. Kerjasama antara pasukan projek adalah sifar atau rendah kerana setiap orang membuat dan mengurus data mereka sendiri.

Pada tahap ini, model 3D dan maklumat bangunan yang dibangunkan secara maya dikongsi bersama dengan semua pasukan projek melalui pangkalan data yang sama. Kerja kolaboratif adalah aspek yang membezakan tahap ini dengan tahap-tahap sebelumnya, di mana tahap 2 memerlukan pertukaran maklumat yang diperkemas berkaitan dengan projek dan koordinasi yang lancar antara semua sistem yang digunakan.

Tahap 3 didasarkan pada piawaian terbuka. Tahap ini membolehkan semua peserta mengerjakan model yang sama secara automatik. Ia akan menghilangkan kemungkinan maklumat bertentangan. Untuk mencapai tahap 3, pasukan projek disarankan menggunakan penyelesaian bersepadu yang dibina berdasarkan standard terbuka seperti Industry Foundation Classes (IFC) di mana hanya satu server sahaja yang akan digunakan untuk menyimpan semua data projek. Selain daripada itu, tahap ini juga disebut sebagai iBIM atau BIM yang terintegrasi.

Model tahap kematangan BIM (Sumber: Bew and Richard, BIMTaskGroup, 2011)

Secara teorinya manfaat BIM dapat dibahagikan kepada lima peringkat dalam kitaran hidup projek pembinaan iaitu [6]:

Pada peringkat ini digambarkan model bangunan akan memberikan visualisasi yang lebih baik kerana dapat memberikan jangkaan keadaan tapak seawal sebelum pembinaan dijalankan. BIM dapat mengesan pertembungan, melakukan penilaian yang tepat dan ia menjadi asas yang boleh dipercayai untuk membuat keputusan walaupun masih di peringkat awal pembinaan.

Peringkat reka bentuk perincian

Peringkat ini dijangka akan dapat mengurangkan kesilapan reka bentuk seterusnya ia meningkatkan potensi penjimatan masa dan kos projek pembinaan.

Koordinasi dapat dipertingkatkan, mengurangkan pembaziran dan ia secara teorinya dapat meminimumkan pertikaian undang-undang.

Kawalan kualiti pembinaan dijangka dapat dipertingkatkan dan projek pembinaan digambarkan berjalan mengikut jadual yang dirancang. Ia menyebabkan projek dapat diserahkan tepat pada waktunya.

Memberikan kemudahan penyelenggaraan bangunan melalui anggaran kos awal bagi peringkat pengurusan binaan dan maklumat yang tepat daripada model BIM.

Realitinya pelaksanaan BIM terganggu dan tidak berjalan semudah yang dirancang. Cabaran dalam pelaksanaan BIM melibatkan beberapa faktor, di antaranya adalah keserasian di antara ahli pasukan projek, kebolehpercayaan, keengganan untuk berubah dan kekurangan persediaan melaksanakan teknologi BIM yang mana semua ini akan menyebabkan berlakunya pertikaian antara pasukan projek. Halangan budaya untuk menggunakan teknologi baru telah mewujudkan mentaliti silo di kalangan ahli pasukan projek. Dengan kewujudan mentaliti sebegini, ia menyebabkan manfaat BIM tidak dapat dinikmati sepenuhnya. Di manakah kurangnya? Adakah kita terlalu selesa dengan cara lama yang menyebabkan kita tidak berani untuk berubah?

Kita seharusnya sedar, negara sangat memerlukan pelaksana sektor pembinaan yang mempunyai kesedaran yang tinggi dalam menyesuaikan diri dengan cara proses kerja BIM. Tahukah anda negara telah mengeluarkan belanja yang besar dengan memberi subsidi untuk latihan BIM dan juga menyediakan dana untuk transformasi BIM? Selain daripada itu, pihak berwajib telah menyediakan platform latihan khusus bagi mempersiapkan personel BIM yang mahir dan terlatih. Pelbagai inisiatif bagi mempromosikan BIM turut giat dijalankan seperti BIM Day, jerayawara, mengadakan sesi penglibatan industri dan memperhebatkan promosi di platform dalam talian.

Secara tuntasnya, untuk menikmati manfaat BIM, ia memerlukan usaha daripada pelbagai pihak. Bukan hanya daripada pihak berwajib yang dipertanggungjawabkan, malah ia turut memerlukan kerjasama sepenuhnya daripada pasukan projek dan pelaksana sektor pembinaan yang terlibat. Pakar-pakar pemikir juga dituntut untuk sama-sama membantu menyumbangkan aspirasi bernas serta berkualiti dengan berganding bahu bersama industri bagi menghasilkan formula-formula kejayaan BIM di Malaysia. Insya Allah cepat atau lambat, kita bakal merealisasikannya.

[1] C. Eastman, P. Teicholz, R. Sacks, and K. Liston, Handbook A guide to Building Information Modeling. 2011.

[2] D. Holzer, “Best Practice BIM,” in The BIM Manager’s Handbook, 2016.

[3] N. Kasim, N. A. Zainal Abidin, R. Zainal, N. Sarpin, M. H. I. Abd Rahim, and M. Saikah, “Best practices of Building Information Modelling (BIM) implementation in design phase for construction project,” IOP Conf. Ser. Mater. Sci. Eng., vol. 271, no. 1, 2017, doi: 10.1088/1757-899X/271/1/012038.

[4] Ahmad Tarmizi, A. Marshall-Ponting, M. N. Mohd Nasrun, and I. Mohd Harris, “Building information modelling : A case study approach to identify readiness criteria for process requirement,” Am. J. Sustain. Agric., vol. 8, no. 7, pp. 85–91, 2014.

[5] Construction Industry Development Board, Construction Industry Transformation Programme 2016 – 2020. 2015.

[6] CREAM, “Malaysian Construction Research International Conference on Applied,” Malaysian Constr. Res. J., vol. 3, no. special issue No.1, pp. 1–9, 2018. [7]        Video telah di link kepada: https://www.youtube.com/watch?v=suNadRnHy-U


Ejen Oren: Racun Rumpai yang digunakan dalam Peperangan Vietnam

Ejen oren (agent orange) merupakan nama yang diberikan kepada campuran bahan kimia yang digunakan sebagai racun rumpai oleh tentera Amerika Syarikat ketika Perang Vietnam pada tahun 1962-1971.

Tentera Amerika Syarikat telah menyembur lebih daripada 45 juta liter ejen oren ketika Perang Vietnam berlangsung. Namun, bukan itu sahaja. Mereka juga telah menyembur sebanyak 7.4 juta ejen putih, biru, ungu, merah jambu dan hijau pada masa yang sama.

Penggunaan racun rumpai ini merupakan salah satu taktik ketenteraan yang digunakan oleh Amerika Syarikat.

Agen oren disembur ke atas kawasan hutan secara sengaja untuk memusnahkan kanopi pokok dan sebarang tanaman yang boleh dijadikan makanan ataupun tempat berlindung oleh pihak Viet Cong.

Gambar oleh Brian K. Grigsby daripada arkib Department of Defense

Operasi ini turut dikenali sebagai Operation Ranch Hand. Operasi ini dijalankan untuk memaksa pihak Viet Cong keluar daripada kawasan penyembunyian mereka. Hanya selepas beberapa hari operasi ini dijalankan, habis tanaman dan haiwan liar di Vietnam mati akibat disembur agen oren.

Ketika racun rumpai ini digunakan, pihak Amerika Syarikat telah meyakinkan orang ramai bahawa penggunaan agen oren adalah selamat dan hanya akan memusnahkan tanaman sahaja.

Walau bagaimanapun, pada tahun 1988, Dr. James Clary, seorang penyelidik tentera udara Amerika Syarikat telah menulis kepada Senator Tom Daschle bahawa mereka sedar akan bahaya yang bakal dicetuskan oleh agen oren.

Namun, mereka tidak ambil kisah tentang bahaya agen oren kerana menurut mereka, racun tersebut hanya digunakan ke atas pihak lawan. Tetapi, mereka tidak sedar betapa toksiknya bahan tersebut sehinggalah kesan negatifnya dirasai oleh tentera Amerika sendiri.

Tetapi, apa yang buatkan Ejen oren begitu berbahaya?

Semua kecacatan ini adalah disebabkan oleh sejenis bahan kimia yang dikenali sebagai dioksin, atau nama kimianya 2,3,7,8-tetrachloro-dibenzo-para-dioxin, atau TCDD.

TCDD merupakan kompaun yang paling toksik di dalam agen oren. Dioksin merupakan sejenis karsinogen dan toksik walaupun dalam jumlah yang sedikit.

Walau bagaimanapun TCDD sebenarnya bukanlah bahan yang diletakkan dengan sengaja di dalam racun rumpai tersebut. Ia sebenarnya ialah bahan sampingan yang terbentuk daripada proses pembuatan 2,4,5-trichlorophenoxyacetic acid (2,4,5-T).

Dioksin merupakan sejenis bahan kimia yang sukar untuk terurai. Ia boleh bertahan di dalam tanah selama bertahun-tahun. Bahkan bahan dioksin ini boleh berkumpul di dalam tisu haiwan seperti ikan, burung dan binatang lain.

Manusia kemudiannya terdedah dengan dioksin apabila mereka makan haiwan ataupun tumbuhan yang dicemari dengan bahan kimia tersebut.

Kesan Ejen oren keatas manusia dan alam sekitar

Apa yang dirasai oleh pihak tentera Amerika Syarikat sudah pastilah tidak seteruk apa yang rakyat Vietnam sendiri rasai.

Vietnam telah melaporkan hampir 400,000 kematian akibat agen oren. Tambah lagi, 150,000 kanak-kanak telah dilahirkan dengan kecacatan serius, manakala 2 juta lagi didapati telah menghidap penyakit berbahaya.

Menurut Vietnamese Association of Victims of Agent Orange (VAVA), antara penyakit yang disebabkan oleh agen oren ialah kanser, masalah neurologikal, spina bifida, masalah bayi sumbing, masalah reproduktif dan kelahiran bayi cacat.

Gambar oleh Alexis Duclos, 2004. Kredit gambar@Pressbooks

Sehingga hari ini, masih ada lagi rakyat Vietnam dan Amerika Syarikat yang masih terkesan dengan agen oren.

Selain itu, hampir 3,100,000 hektar hutan dan tanah pertanian jadi padang jarak padang terkukur akibat racun rumpai ini. Perhutanan semula pula sukar untuk dilakukan disebabkan dioksin yang masih berada di dalam tanah.

Pada awal tahun 1978, Paul Reutershan, seorang krew helikopter yang bertanggung jawab untuk membawa bekalan ketenteraan semasa Perang Vietnam telah berkata:

“Saya telah mati di Vietnam, tetapi saya tidak tahu.”

Beliau telah ditemu ramah di Today Show dan memberitahu penonton bahawa beliau terpaksa terbang hampir setiap hari menembusi kabus semburan agen oren.

Pada masa itu, beliau tidak tahu mengenai kesan buruk bahan kimia yang dihidunya setiap hari. Namun, apabila Reutershan pulang dari Vietnam, beliau telah didiagnos dengan kanser pankreas.

Pada umur 28 tahun, beliau meninggal dunia daripada kanser tersebut yang telah merebak ke bahagian kolon, hati dan perut beliau.

Sebelum kematian beliau, beliau telah menubuhkan Agent Orange Victims International (AOVI) sebagai satu langkah untuk menyedarkan orang ramai terhadap bahaya ejen oren.

Pencemaran yang dicetuskan ejen oren masih lagi menjadi masalah di Vietnam hingga ke hari ini. Malah, nasib individu yang menjadi mangsa kerakusan bahan kimia ini juga masih belum terbela sepenuhnya.

Crouse, Cain W. n.d. The Use and Effects of Agent Orange in Vietnam. Accessed September 12, 2020.Encyclopaedia Britannica. n.d. Agent Orange. Accessed September 12, 2020.History.com. 2019. Agent Orange . May 16. Accessed September 12, 2020. https://www.history.com/topics/vietnam-war/agent-orange-1.Institute of Medicine (US) Committee. 1994. Veterans and Agent Orange: Health Effects of Herbicides Used in Vietnam. Washington (DC).The Aspen Institute. n.d. What is Agent Orange? Accessed September 12, 2020. https://www.aspeninstitute.org/programs/agent-orange-in-vietnam-program/what-is-agent-orange/.


Khasiat Tomato Yang Anda Perlu Tahu

Tomato terkenal kerana kelebihannya untuk kecantikan kulit. Namun tahukah anda tomato atau nama saintifiknya Solanum lycopersicum mempunyai banyak lagi kelebihan dan khasiat yang bagus terhadap tubuh kita?

Artikel ini akan berkongsi fakta menarik berkaitan tomato yang mungkin anda tidak tahu sebelum ini.

95% daripada buah tomato adalah air dan serat tidak  larut.Sesetengah jenis buah tomato boleh dimakan begitu sahaja namun kebiasaannya dimasak dan dihidangkan seperti sayur yang melengkapi menu hidangan.Selain berwarna merah, tomato juga mempunyai variasi warna seperti kuning, oren, hijau serta ungu dan mempunyai rasa yang berbeza bergantung kepada saiz, keranuman serta  warna tomato tersebut.Tomato adalah sumber utama antioksida yang berguna untuk melawan radikal bebas yang terhasil daripada diet, senaman, asap rokok, pancaran matahari, pencemaran udara, dan keradangan dalam tubuh.Malah tomato turut mengandungi likopena iaitu sejenis karotenoid yang memberikan warna merah kepada tomato dan dikaitkan dengan pelbagai khasiat terhadap kesihatan termasuklah mengurangkan risiko penyakit jantung dan kanser.  Tambahan pula, ia juga kaya dengan sumber vitamin C, kalium, folat dan vitamin K.

Hampir 95% daripada tomato adalah air dan hanya 5% sahaja terdiri daripada karbohidrat dan serat. Kandungan nutrisi dalam 100g Tomato adalah:

Kalori: 18kcalKarbohidrat: 3.9gProtein: 0.9gLemak: 0.2gAir: 95%Gula: 2.6gSerat: 1.2g

Karbohidrat adalah sumber tenaga utama untuk tubuh badan. Tomato mentah mempunyai 4% karbohidrat iaitu bersamaan dengan kurang daripada 5 g karbohidrat bagi tomato bersaiz sederhana.  Terdapat dua jenis karbohidrat utama iaitu karbohidrat ringkas (gula, madu, kek etc) dan karbohidrat kompleks (kanji,ubi-ubian, bijirin etc).

Apabila karbohidrat dipecahkan menjadi molekul kecil dan dihadamkan dalam tubuh, ia akan menghasilkan glukosa untuk sumber tenaga segera atau disimpan sebagai glikogen. Glukosa adalah gula ringkas yang diresap ke salur darah dan mudah mempengaruhi aras gula dalam darah. Daripada 4% karbohidrat tersebut, 70% adalah glukosa dan fruktosa.

Selain itu, tomato juga merupakan sumber serat terbaik yang membekalkan 1.5g serat untuk tomato bersaiz sederhana. Serat merupakan salah satu komponen karbohidrat yang tidak dapat dihadam oleh enzim tubuh badan manusia.

Seperti kita ketahui serat adalah penting bagi melancarkan sistem perkumuhan dan memberi rasa ‘kenyang’ kerana serat melambatkan pergerakan makanan dalam sistem pencernaan kita. Secara asasnya, hampir 87% dalam tomato adalah serat tidak larut (hemiselulosa, selulosa dan lignin).

Vitamin adalah kompaun organik yang mempunyai fungsi dalam pengaturan sistem tubuh. Manakala mineral adalah elemen bukan organik yang terhasil daripada mendakan bumi seperti air, tanah dan tumbuhan. Vitamin dan mineral seringkali didapati dalam diet harian kerana tubuh badan kita tidak dapat menghasilkannya sendiri dan ia diperlukan dalam kuantiti yang kecil sahaja.

Vitamin C : Turut dikenali sebagai asid askorbik adalah vitamin larut air yang diperlukan dalam penghasilan kolagen, bertindak sebagai antioksida dan membantu penyerapan zat besi. Untuk setiap 100g tomato segar mengandungi 25.8g vitamin C. Berdasarkan Saranan Keperluan Nutrien Malaysia (Recommended Nutrient Intake Malaysia 2017), saranan keperluan vitamin C untuk dewasa adalah 70mg sehari.Kalium (potassium) : Potassium adalah mineral yang diperlukan untuk kesihatan tulang, mengawal tekanan darah dan mengurangkan risiko penyakit kardiovaskular. Setiap 100g tomato mengandungi 129mg potassium.Vitamin K1 : Berfungsi membantu proses pembekuan darah dan mengurangkan risiko pendarahan yang tidak terkawal, memberi sokongan terdapat pengawalan dan pembaikan tulang yang kuat, meningkatkan kepadatan tulang dan mengurangkan risiko osteoporosis.Vitamin B9 (folat) : Folat diperlukan dalam penghasilan sel baru terutamanya sel darah merah. Ia juga penting untuk pembentukan sel tisu normal terutamanya kepada ibu mengandung untuk mengelakkan risiko kecacatan tiub neural bayi.

Menarik lagi, selain komposisi makronutrien dan micronutrien, terdapat juga beberapa sebatian tumbuhan utama seperti likopena, beta-karotena, naringenin dan asid klorogenik yang memberi manfaat terhadap tubuh manusia.

Likopena: Sejenis karotenoid yang bertindak sebagai antioksida dan memberikan warna merah terhadap tomato. Menurut kajian, likopena paling banyak ditemui pada kulit tomato yang ranum dan semakin merah tomato itu, semakin banyak jumlah likopena dalam tomato tersebut yang  memberi khasiat kepada tubuh badan kita.Beta-karotena: Merupakan antioksida yang memberikan warna kuning atau oren terhadap makanan. Beta-karotena juga akan ditukarkan menjadi vitamin A dalam tubuh.Naringenin: Sejenis flavonoid yang ditemui pada kulit tomato. Menurut sebuah kajian, naringenin membantu mengurangkan keradangan dan bertindak melindungi tubuh daripada pelbagai penyakit.Asid klorogenik: Molekul antioksida terbaik dan mampu memerangi radikal bebas yang memberi dampak negatif terhadap tubuh. Asid klorogenik membantu individu yang mempunyai tekanan darah tinggi dengan merendahkan bacaan tekanan  darah ke tahap optimum.

Apabila tomato menjadi ranum, klorofil (pigmen berwarna hijau) akan berkurangan manakala karotenoid (merah) seperti likopena semakin bertambah. Klorofil dan karotenoid  inilah yang bertanggungjawab memberikan variasi warna terhadap tomato.

Khasiat Tomato Terhadap Kesihatan

Menurut kajian, pengambilan tomato atau produk berasaskan tomato telah terbukti memberikan kesan yang bagus dalam meningkatkan kesihatan kulit malah dikaitkan dengan pengurangan risiko penyakit kardiovaskular serta kanser. Pengambilan likopena yang mencukupi dalam diet harian khususnya dalam makanan berasaskan tomato yang dapat membantu mengurangkan bacaan kolesterol jahat. Di samping itu, kajian terhadap produk berasaskan tomato turut mendapati tomato mampu melawan keradangan dan merendahkan tekanan oksidatif . Malahan bertindak sebagai pelindung lapisan dalam salur darah serta merendahkan risiko pembekuan darah.

Selain itu, makanan mengandungi kandungan antioksida yang tinggi amat penting untuk mengurangkan risiko kanser. Kajian mendapati tomato kaya dengan antioksida likopena serta karotenoid dan dapat melindungi diri daripada risiko kanser prostat, paru-paru, perut malahan pengambilan karotenoid yang tinggi di kalangan wanita dapat mengelakkan risiko barah payudara.

Akhir sekali, tomato turut terkenal kerana kelebihannya dalam mendapatkan kulit yang sihat serta membantu melindungi kulit daripada pancaran terik matahari. Likopena atau pigmen merah pada kulit tomato dan sebatian tumbuhan yang telah dinyatakan di atas berupaya memperbanyakkan penghasilan kolagen seterusnya meningkatkan keanjalan kulit malah melambatkan proses penuaan.

Terdapat banyak khasiat tomato terhadap kesihatan kerana ia mempunyai kandungan air yang tinggi, makronutrien, serat, vitamin dan mineral serta sebatian tumbuhan seperti likopena. Setiap satu komponen dalam tomato ini dapat memberi manfaat terhadap kesihatan jantung, tulang, anti-kanser serta untuk kecantikkan kulit.

Jom masukkan buah tomato dalam diet harian kita kerana khasiatnya yang memang tidak dapat dinafikan lagi. Bagi yang tidak pernah makan tomato pula, mungkin boleh mula dengan memilih makanan berasaskan tomato seperti sos, puri tomato, jus buah tomato, sup atau sebarang produk yang mengandungi tomato. Selamat mencuba dan semoga bermanfaat!

Artikel Berkaitan: Cara Tanam Tomato yang betul

Khasiat Tumbuh-tumbuhan yang lain

Ghadage, S., Mane, K., Agrawal, R., & Pawar, V. (2019). Tomato lycopene: potential health benefits. The Pharma Innovation Journal, 8(6), 1245-1248.Gropper, S. A. S. (2009). Advanced nutrition and human metabolism: Fifth edition. Australia ; United States : Wadsworth/Cengage Learning, [2009] ©2009.Jamshidi-Kia, F., Id, J., Wibowo, P., Id, M., Mostafa, E., Id, R., . . . Salehi, M. (2020). Battle between plants as antioxidants with free radicals in human body. Overview, 191-199.National Coordinating Comittee on Food and Nutrition : Recommended Nutrient Intakes for Malaysia. (2017). Putrajaya: Ministry of Health Malaysia.Stahl, W., Heinrich, U., Aust, O., Tronnier, H., & Sies, H. (2006). Lycopene-rich products and dietary photoprotection. Photochem Photobiol Sci, 5(2), 238-242. doi:10.1039/b505312aStory, E. N., Kopec, R. E., Schwartz, S. J., & Harris, G. K. (2010). An update on the health effects of tomato lycopene. Annu Rev Food Sci Technol, 1, 189-210. doi:10.1146/annurev.food.102308.124120


Cara Tanam Durian yang Betul dan Mudah

Apakah cara tanam durian yang betul? Artikel ini akan membincangkan cara-cara yang betul untuk cara tanam pokok durian ini.

Durian (Durio zibethinus L.) adalah buah yang paling terkenal di Asia Tenggara. Dan ia terkenal dengan bau yang kuat dan mempunyai rasa yang unik. Secara amnya, buah durian mempunyai saiz yang besar iaitu antara 2 hingga 5 kg, berlekuk, berbentuk bulat hingga memanjang, diselaputi duri yang tajam dan isi yang berwarna kuning. Durian ditanam di Semenanjung Malaysia, Sarawak dan Sabah. Terdapat lebih daripada 200 jenis durian yang didaftarkan, tetapi hanya 20 jenis yang banyak ditanam.

Durian secara tradisional dihasilkan secara kecil-kecilan di kebun (0.5-1.0 ha). Tetapi baru-baru ini durian telah dijadikan sebagai tanaman secara komersial dengan purata saiz ladang antara 12-120 Ha.

Sebilangan besar buah durian ditanam di Sabah dan Sarawak dan dihasilkan untuk pasaran tempatan, namun sebilangan buah dieksport ke Brunei dan Singapura. Tetapi, apabila buah durian diluar musimnya, buah durian akan diimport dari Thailand.

Durian mempunyai protein sebanyak 2.5%, lemak 2.5%, karbohidrat 28% dan air iaitu 67%, sedikit fiber, mineral dan vitamin. Manakala bau yang kuat itu adalah dari campuran kompleks bahan seperti thiols, esters, ethers dan sulfides.

Buah durian diawet dan dibekukan, dijadikan pasta, kek, aiskrim, roti atau pastri atau buahnya boleh diperam. Biji buah durian boleh dimakan selepas direbus atau dibakar. Kulit buah pula boleh dikeringkan dan digunakan sebagai bahan bakar.

Pemilihan anak benih adalah perlu bebas dari penyakit. Anak benih berasal dari kaedah cantuman boleh digunakan tetapi perlu memastikan mempunyai akar yang banyak.

Elakkan menanam terus pada tanah yang sebelum ini ditanam dengan pokok getah, koko ataupun betik, kerana tanaman ini mudah dijangkiti dengan Phytophthora palmivora. Jika tidak boleh, anda boleh tanam kekacang tanah sekurang-kurangnya setahun sebelum menanam durian. Kekacang tanah ini boleh diptong daunnya dan digunakan sebagai baja untuk membina bahan organik tanah dan aktiviti mikrob.

Pastikan paras air (water table) sekurang-kurangnya 80 cm di bawah aras tanah. Anak benih ditanam 30-40 cm di atas permukaan tanah di tempat lain.  Campurkan kompos seperti tahi ayam dan kapur ke dalam tanah sebelum menanam. Pilih anak pokok yang kuat, sihat dan tahan penyakit, seperti Cv Vietnam. La queo. Jangan tanam anak pokok terlalu dalam dan pastikan cantuman berada di atas tanah garisan. Basahkan anak pokok yang dipindahkan dengan larutan fosfonat di sekitar pangkal tanaman (10 mL 400 g / L a.i./10 L air).

Kepadatan pokok adalah 80-100 pokok / ha untuk kebanyakan kultivar, dan memangkas dahan secara kerap dalam jarak 80-100 cm dari tanah untuk menyediakan pengudaraan, dan untuk mengurangkan kelembapan kanopi.

Elakkan monokultur klon yang tidak tahan kepada serangan penyakit dan membuat penanaman semula dengan tanaman seperti betik, kelapa, atau koko yang bertindak sebagai host alternatif. Ini kerana ia boleh meningkatkan risiko untuk mendapat penyakit.

Jerami padi boleh digunakan sebagai sungkupan dan perlu ditukar secara berkala, bergantung kepada keadaan. Sungkupan perlu sepanjang penanaman durian untuk perlindungan akar mikorizal yang mencukupi dan mengurangkan kehilangan air semasa musim kemarau. Tetapi, perlu diingatkan untuk mengelakkan kelembapan berlebihan dan berterusan di sekitar batang pokok, kerana ini dapat mendorong penyakit kanker batang(Bukan penyakit kanser dalam manusia).

Pengurusan Air Dan Nutrien

Sistem pengairan diperlukan sepanjang penanaman durian terutamanya ketika musim kemarau yang berpanjangan. Penyiraman melalui semburan ataupun titisan adalah lebih sesuai digunakan. Pastikan sumber air adalah bersih dan tidak tercemar.

Baja organik, terutama tahi ayam lebih banyak digunakan berbanding baja kimia kerana penggunaan baja kimia berlebihan akan meningkatkan risiko phytophthora canker dan reput akar. Baja potash (pembekalan kalium) ditambahkan sebulan sebelum penuaian buah akan menghalang pengembangan ‘wet core’(Isi buah berair) dan meningkatkan kualiti buah.

Paclobutrazol, atau manipulasi kekurangan air di dalam tanah semasa musim hujan dengan menggunakan sungkupan plastik untuk mendorong berbunga, harus digunakan dengan berhati-hati dan tidak dilakukan setiap tahun. Ini adalah untuk mengelakkan pokok bantut dan tidak mengeluarkan hasil

Buah sebaiknya dituai hanya semasa mereka masih di atas pokok, dan bukan dari tanah. Elakkan bersentuhan dengan tanah dan kerosakan pada buah masak, kerana ini menyebabkan buah menjadi busuk selepas dituai.

Kebersihan Dusun Dan Pembuangan Buah

Semasa pemangkasan dan penuaian, alat harus dibasmi kuman dengan menggunakan amonium sebelum digunakan pada pokok seterusnya.

Diharapkan artikel cara tanam durian ini membantu para pembaca untuk menanam pokok durian dengan betul.

Cara Tanam pokok lain yang anda perlu tahu:


10 Makanan Yang Menyebabkan Rasa Mengantuk

Tidur adalah proses semula jadi tubuh badan. Setiap individu memerlukan tidur yang cukup bagi memastikan tahap kesihatan yang baik, badan tidak lesu atau menjadi tekanan kepada diri. Oleh itu, di dalam artikel ini, mari kita kenali jenis makanan yang boleh menyebabkan rasa mengantuk dan mendapatkan tidur yang lena.

Bagaimana mengantuk boleh terjadi

Keperluan tidur dalam sehari ialah 8 jam. Terdapat satu hormon yang mengawal atur kitaran bangun-tidur manusia iaitu hormon melatonin. Kelenjar pineal di dalam otak berfungsi menghasilkan hormon melatonin. Manakala, fungsi melatonin ini berkait rapat kepada cahaya dan kegelapan.

Jika terdedah kepada cahaya, kelenjar pineal akan mengeluarkan hormon melatonin dengan sedikit sahaja. Lebih banyak pengeluaran hormon melatonin, seseorang akan berasa mengantuk dan berkeinginan untuk tidur. Oleh itu, dengan faktor pencahayaan, paras melatonin yang sedikit pada waktu siang menyebabkan kita terjaga dan paras yang meningkat pada waktu malam menyebabkan kita berasa mengantuk dan bersedia untuk tidur.

Beberapa faktor seperti umur, waktu kerja, stress dan tabiat gaya hidup merupakan penyebab melatonin tidak cukup untuk dikeluarkan. Kesan daripada melatonin yang tidak cukup menyebabkan anda mengalami masalah sukar untuk tidur.

Bagaimana makanan menyebabkan rasa mengantuk?

Perubahan diet adalah satu cara mudah untuk meyelesaikan masalah sukar tidur. Dengan mengambil makanan ini, kemungkinan anda boleh mengalami tidur yang lebih baik. Namun, mengambil makanan ini tidak bermakna anda boleh tidur dengan lebih banyak, kerana makanan yang berlebihan juga akan menyebabkan anda mengalami tidur dan rehat yang terganggu. Oleh itu, bersederhana dalam mengambil makanan dan melakukan gaya hidup sihat untuk anda mendapatkan tidur yang lebih baik.

Setiap makanan mempunyai nutrien di dalamnya. Namun, terdapat beberapa nutrien yang mempunyai kesan positif terhadap tidur. Hal ini kerana, nutrien khas ini mempunyai tindak balas yang positif terhadap penghasilan melatonin untuk menghasilkan rasa mengantuk dan tidur yang lebih baik. Antara nutrien yang terlibat ialah kalsium, kalium, magnesium, tryptophan, dan vitamin B6.

Jenis- jenis makanan yang menyebabkan rasa mengantuk

Nasi putih adalah tinggi indeks glisemik. Di mana gula dalam darah akan naik dengan cepat, dan menyebabkan insulin juga meningkat dalam darah. Peningkatan gula dan insulin menyebabkan nutrien tryptophan untuk bekerja di dalam otak. Di mana nutrien tryptophan ini diperlukan oleh badan untuk membuat hormone melatonin. Waktu disarankan mengambil nasi putih ini ialah 4 jam sebelum tidur.

Kalsium adalah satu nutrien yang boleh memproses tryptophan dan hormone melatonin. Kalsium akan membantu secara langsung menukarkan tryptophan kepada melatonin di dalam otak. Kalsium juga boleh didapati di dalam produk tenusu seperti keju dan juga yogurt sekiranya anda kurang gemar susu.

Ikan juga tergolong di dalam kumpulan makanan yang mampu memberikan perasaan mengantuk. Beberapa jenis ikan ialah tuna, salmon, sardin, tongkol, cencaru, bawal, keli dan sebagainya. Ikan mempunyai kandungan vitamin B6, dimana membantu pembinaan hormon melatonin. Vitamin B6 juga dapat mengurangkan tekanan dan memberi tidur yang lena dan berkualiti.

Pisang kaya dengan nutrien kalium yang dapat membantu anda tidur sepanjang malam. Namun, pisang juga kaya dengan tryptophan dan magnesium yang mampu memberikan tidur yang lena kerana membantu penghasilan hormon serotonin dan melatonin. Di mana, hormon serotonin membantu mengawal mood anda dan memberikan tidur yang tenang.

Kacang kaya dengan magnesium dan tryptophan. Nutrien ini memberikan galakkan positif kepada serotonin. Dengan adanya nutrien magnesium dan tryptophan, hormon serotonin dihasilkan dengan lebih banyak dan dapat memberikan tidur yang berkualiti. Antaranya ialah kacang walnut, kacang tanah, kacang hazelnut, dan kacang gajus.

Ayam mempunyai tryptophan. Tryptophan ialah sejenis asid amino yang boleh di dapati ketika makan atau minum. Ianya membantu badan dalam membuat hormon serotonin (hormon untuk tenang) dan membantu membuat melatonin (hormone untuk tidur).  Kedua-dua hormone ini amat penting untuk tidur yang berkualiti.

Makanan bijirin dapat menggalakkan pengeluaran insulin.di dalam darah. Di mana insulin dapat memberikan kesan positif kepada aktiviti tryptophan di dalam otak untuk menghasilkan melatonin. Selain itu, bijirin penuh juga mempunyai magnesium bagi memberikan tidur yang lena. Kekurangan magnesium di dalam badan akan menyebabkan anda terjaga ketika tidur dan menyebabkan tidur tidak berkualiti. Contoh bijirin penuh ialah barli, oats, beras perang, roti mil penuh, pasta mil penuh dan biskut mil penuh.

Seperti susu dan tenusu, bayam juga kaya dengan kalsium yang membantu penghasilan tryptophan dan melatonin. Namun, selain itu, bayam juga kaya dengan vitamin B6. Di mana dapat memberikan rasa tenang sebelum dan semasa tidur.

Buah kiwi kaya dengan antioxidant dan juga serotonin. Serotonin sebagai hormon untuk tenang sangat bermanfaat untuk tidur yang berkualiti. Pengambilan kiwi sebelum tidur dapat membantu dari bermulanya waktu tidur, tempoh tidur yang lebih lama dan kualiti tidur yang efektif.

Buah ceri boleh diambil secara minuman atau buah segar bagi membantu anda tidur. Buah ceri kaya dengan vitamin B dan magnesium. Nutrien ini dapat membantu penghasilan hormon melatonin, dan seterusnya memberi rasa mengantuk kepada anda.

Kesimpulannya, secara umum memilih makanan yang terdapat nutrien kalsium, kalium, magnesium, tryptophan, dan vitamin B6 mampu memberikan anda rasa mengantuk dan tidur yang berkualiti.

Ini bukanlah bermaksud anda wajib mengelakkan makanan seperti ini untuk mengelakkan rasa mengantuk, tetapi anda boleh cuba mengurangkan dari sudut kuantiti untuk mengelakkan rasa mengantuk yang melampau ketika pengambilan jenis makanan ini.

Anda boleh mencuba makanan tersebut pada waktu petang atau sebelum tidur dan memiliki tidur yang tenang, dan berkualiti.  Diharapkan artikel makanan yang menyebabkan rasa mengantuk ini dapat memberi manfaat. Selamat mencuba!

Tips Pemakanan yang lain

Frank, S., Gonzalez, K., Lee-Ang, L., Young, M. C., Tamez, M., & Mattei, J. (2017). Diet and Sleep Physiology: Public Health and Clinical Implications. Frontiers in Neurology, 8.St-Onge, M.-P., Mikic, A., & Pietrolungo, C. E. (2016). Effects of Diet on Sleep Quality. Advances in Nutrition, 7(5), 938–949. doi:10.3945/an.116.012336 Kelley, D., Adkins, Y., & Laugero, K. (2018). A Review of the Health Benefits of Cherries. Nutrients, 10(3), 368. doi:10.3390/nu10030368Stevenson, A. (2020). Top 10 Foods That Help You Sleep. American Sleep Association.Suni, E. (2020, September 14). The Best Foods to Help You Sleep. Sleep Foundation.


Kesan Dunning-Kruger: Anda yakin tahu tapi sebenarnya tiada ilmu

Pernahkah anda berada di situasi di mana anda tidak tahu sesuatu perkara, kemudian anda membuat carian di enjin carian seperti Google atau Safari, seterusnya membaca beberapa artikel. Setelah daripada itu, anda berasakan anda sudah pakar dalam perkara tersebut, dan adakalanya sehingga tidak mahu menerima kritikan daripada orang lain sekiranya terdapat salah faham dari pihak anda. Sekiranya pernah, anda perlu berhati-hati kerana mungkin anda telah termasuk dalam kalangan mereka yang mengalami Dunning-Kruger effect.

Bertentangan dengan Imposter Syndrome di mana seseorang meragui kemampuan mereka, Dunning-Kruger effect ialah apabila seseorang individu overestimate kemampuan diri, jauh melebihi kemampuan sebenar. Situasi ini berlaku disebabkan oleh cognitive bias dari pihak mereka yang sedang mengalami fenomena ini. Cognitive bias ialah kesilapan seseorang dalam penaakulan (reasoning) dan pemahaman maklumat-maklumat yang terdapat di sekeliling mereka, seterusnya mengakibatkan mereka membuat kesilapan apabila membuat sesuatu keputusan atau konklusi.

Nama Dunning-Kruger effect berasal daripada dua orang penyelidik yang menjumpai fenomena ini daripada kajian mereka. Pada tahun 1999, David Dunning dan Justin Kruger daripada Cornell University telah menjalankan satu kajian di mana para peserta disuruh menilai diri mereka sendiri dari segi kemahiran logik, tatabahasa dan sense of humor mereka. Keputusan daripada kajian mereka mendapati, kebanyakan peserta menilai diri mereka lebih baik dari purata orang ramai. Pada pendapat para peserta, mereka jauh lebih baik dari kebanyakan orang. Hakikatnya, kemahiran mereka yang sebenar terletak dalam kalangan 12 terbawah, jauh lebih teruk daripada purata. Dunning dan Kruger mengatakan situasi ini berlaku disebabkan oleh ketidakmampuan seseorang untuk menganalisis dan menilai pemikiran dan prestasi diri sendiri.

Graf menunjukkan mereka yang tidak tahu atau kurang pengetahuan mempunyai keyakinan yang tinggi

Dunning-Kruger effect ini dikaitkan dengan dual burden/double curse:

Disebabkan kekurangan pengetahuan dan kemahiran yang sebenar, seseorang individu akan membuat konklusi yang silap dan keputusan yang salah.Malangnya, disebabkan kekurangan ini jugalah, mereka gagal untuk menyedari kesilapan konklusi dan keputusan yang telah mereka lakukan.

Dalam bahasa yang mudah, individu yang tidak mempunyai pengetahuan tentang sesuatu perkara, tidak akan menyedari bahawa mereka tidak tahu! Tiada petunjuk atau maklum balas dari diri mereka sendiri yang boleh memberi amaran bahawa apa-apa yang mereka lakukan adalah tidak tepat dan harus diperbaiki.

Siapa yang terdedah kepada Dunning-Kruger effect ?

Situasi di mana seseorang individu merasakan mereka lebih baik dari kemampuan sebenar berlaku lebih kerap dari yang kita jangkakan, dan malangnya, tidak ada sesiapa yang terselamat daripada fenomena ini. Hal ini adalah disebabkan setiap orang mempunyai sesuatu bidang yang mereka kurang pengetahuan dan fakta.

Mempunyai pengetahuan yang terhad tentang sesuatu perkara adalah lumrah manusia. Seorang doktor pakar hanya mempunyai kepakaran dalam bidang kedoktoran, dan tidak mempunyai kepakaran dalam membaiki kereta atau membina bangunan.

Begitu juga sebaliknya. Seorang juruteknik atau jurutera yang pakar dalam bidang mereka, tidak mempunyai kepakaran yang sama dalam bidang kedoktoran. Jadi, sesiapa sahaja boleh menjadi mangsa kepada Dunning-Kruger effect ini.

Dalam satu kajian lain yang dijalankan oleh Dunning, beliau mendapati individu yang sebenarnya kurang berpengetahuan ini sukar untuk menerima kritikan, walaupun kritikan tersebut ialah kritikan yang membina. Selain daripada itu, kebanyakan mereka selalunya akan menolak apabila diminta untuk mengambil langkah untuk menambah baik diri mereka atau belajar lebih lagi.

Mereka yang hanya mempunyai pengetahuan asas dalam sesuatu bidang antara yang tidak terlepas daripada Dunning-Kruger effect ini, bahkan mungkin antara yang lebih kerap mengalaminya. Apabila seorang individu mendapat maklumat tentang sesuatu topik yang sebelum ini tidak pernah mereka tahu atau ambil kisah, akan timbul satu perasaan di mana mereka merasakan mereka telah tahu semuanya dan mahir dalam hal tersebut.

Mereka sedang  berada dalam fasa daripada tidak tahu apa-apa kepada mengetahui sesuatu. Malangnya, sesuatu yang mereka tahu itu tidak merangkumi segala pengetahuan tentang sesuatu bidang itu, menyebabkan mereka overestimate kemampuan diri mereka. Kerana itu adalah penting pada peringkat pertama apabila kita menuntut ilmu untuk tidak sombong agar kita sedar masih banyak perkara yang belum kita ketahui. Selalu kita dengar kata-kata semakin tinggi atau banyak kita belajar, semakin kita rasa kita ini bodoh dan tidak tahu banyak perkara. Ini antara sebab selalunya individu yang pakar dalam sesuatu bidang menilai kemampuan mereka lebih rendah daripada kemampuan sebenar mereka.

Perbincangan melibatkan pakar dan orang biasa yang baru sahaja berlangsung

Antara contoh melibatkan isu yang mendapat perhatian ramai kebelakangan ini, apabila terdapat individu-individu yang mempertikaikan prosedur kesihatan dan kepakaran pegawai-pegawai kesihatan yang lebih ahli dalam bidang kedoktoran, dalam mengendalikan kes-kes ibu yang dalam proses melahirkan anak. Jika dibandingkan dengan para ahli dalam bidang kedoktoran dan kesihatan, individu-individu yang menimbulkan pertikaian ini diragui latar belakang dan kredibiliti mereka untuk bercakap berkenaan hal ini.

Adalah lebih baik untuk mendengar dan merujuk kepada yang lebih pakar sekiranya timbul isu-isu yang memerlukan pengetahuan dan kepakaran untuk diselesaikan, lebih-lebih lagi sekiranya ia melibatkan sesuatu yang penting dan sensitif. Bersikap lebih terbuka untuk mendengar penjelasan dan nasihat daripada yang lebih ahli dan elakkan daripada cognitive bias dengan hanya mencari dan mengfokuskan perhatian anda kepada maklumat-maklumat yang menyokong pilihan atau dakwaan anda.

Contoh lain yang saya boleh kongsikan ialah memandu kenderaan. Ramai orang, sekiranya ditanya, akan mengaku dan menilai diri mereka sebagai pemandu kenderaan yang jauh lebih baik daripada purata orang ramai. Namun, situasi ini boleh diakibatkan oleh cognitive bias. Contohnya, kita memandu di atas jalan tar.

Berlaku cognitive bias di sini sekiranya kita hanya menggunakan pengalaman kita memandu di atas jalan tar sebagai rujukan untuk terlebih dalam menilai kemampuan diri kita sebagai pemandu kenderaan. Mungkin kita tidak mengambil kira faktor-faktor seperti jenis jalan atau jenis kenderaan, masa kita memandu sama ada pagi, atau petang atau mungkin lewat malam, dan sebagainya. Banyak lagi perkara tentang memandu kenderaan yang kita tidak tahu dan sebaiknya belajar lagi untuk menjadi pemandu yang lebih baik.

Bolehkah Dunning-Kruger effect diatasi?

Memandangkan kebanyakan individu tidak sedar bahawa mereka sedang menjadi mangsa kepada fenomena ini, Dunning-Kruger effect ini agak sukar untuk diatasi. Tetapi, ianya tidak mustahil. Terdapat beberapa cara yang telah disarankan kepada setiap individu:

Sentiasa banyak bertanya kepada diri sendiri berkenaan pemahaman anda tentang sesuatu perkara, terutamanya bagi sesuatu yang bukan dari kepakaran anda, dan seterusnya bersikap terbuka kepada pandangan daripada pihak lain.Jangan berpura-pura anda mengetahui sesuatu yang anda sebenarnya tidak tahu, atau tidak mempunyai maklumat yang jelas dan pengetahuan yang cukup.Cabar idea dan pemahaman diri anda tentang sesuatu perkara. Dalam psikologi, terma “devil’s advocate” digunakan kepada individu dalam sebuah kerja berkumpulan, yang sentiasa mencabar atau mengkritik idea dalam kumpulan tersebut. Menggunakan idea yang sama, jadilah devil’s advocate kepada diri anda sendiri dengan mencabar diri anda dengan hujah-hujah yang sepatutnya.Belajar untuk menerima kritikan daripada orang lain, lebih-lebih lagi sekiranya mereka adalah yang lebih pakar dalam sesuatu bidang tersebut.

After Skool. (2019, October 9). The Dunning-Kruger Effect – Cognitive Bias – Why Incompetent People Think They Are Competent. YouTube. Dunning-Kruger Effect. (n.d.). Retrieved September 10, 2020, from Psychology TodayStanborough, R. J. (2020, May 28). Is Cognitive Bias Affecting Your Decisions? Retrieved September 10, 2020, from HealthlineStay Tune TV. (2020, September 4). FYI: Vaginal Examination: Seluk Suka-suka?. YouTube.TED-Ed. (2017, November 10). Why Incompetent People Think They Are Amazing – David Dunning. YouTube. Vandergriendt, C. (2020, May 15). The Dunning-Kruger Effect Explained. Retrieved September 10, 2020, from Healthline


Kenapa daging wagyu mahal?

Pernahkah anda dengar tentang daging wagyu? Wagyu merupakan antara daging yang paling mahal di pasaran. Warnanya merah jambu, teksturnya lembut dan cair di mulut apabila dimakan manakala harganya boleh mencecah hingga RM 2000 untuk satu kilogram. Apakah keistimewaan daging wagyu ini sehingga membuatkan harganya begitu mahal? Adakah ia lebih bagus berbanding dengan daging yang lain?

Apa itu daging wagyu

Wagyu berasal daripada perkataan Jepun (wa bermaksud Jepun, gyu bermaksud daging). Terdapat empat jenis baka yang digunakan untuk menghasilkan wagyu iaitu Japanese Black, Japanese Brown, Japanese Shorthorn dan Japanese Polled. Daging kobe adalah wagyu yang paling mahal berasal daripada baka Tajima dan hanya boleh diternak di daerah Hyogo, Jepun.

Di Jepun, daging wagyu digunakan dalam hidangan seperti Sukiyaki dan Shabu-Shabu. Daging ini akan dihiris halus dan dimasak sekejap sahaja.

Apa yang membuatkan wagyu mahal?

Cara wagyu ini diternak adalah berbeza dengan baka-baka lain.  Lembu-lembu ini perlu mengikut garis panduan yang ditetapkan untuk mendapatkan label wagyu.

Lembu-lembu yang hamil dan bertujuan untuk membiak dibiarkan untuk makan rumput di padang manakala anak-anak lembu akan diberi makanan khas untuk memarmarkan daging mereka (marbling).

Anak-anak lembu diberi susu formula daripada botol dan juga dipakaikan jaket dan diselimutkan ketika cuaca sejuk. Pada usia 7 bulan, mereka akan dilelongkan ke ladang lain bagi proses penggemukan.

Di ladang itu, anak-anak wagyu dibesarkan di bangsal dan juga diberikan nama. Setiap lembu mempunyai sijil kelahiran mereka yang membolehkan kita mengenal pasti asal usul, baka dan ladang mereka diternak.

Mereka diberi makan dengan campuran serat dan makanan yang diperbuat daripada beras, gandum dan jerami sebanyak tiga kali sehari hingga mencapai berat 700 kilogram (mengambil masa dalam tiga tahun).

Selain itu, bagi menggalakkan peredaran darah yang baik serta mengurangkan tekanan pada wagyu, bulu-bulu mereka disikat dengan sikat yang keras.

Sebelum ini, terdapat ura-ura yang mengatakan bahawa lembu wagyu ini diberikan minuman beralkohol. Namun, berita ini adalah tidak benar dan peladang di Jepun telah menafikannya.

Penjagaan wagyu yang sangat rapi di ladang adalah untuk menghasilkan daging yang berkualiti tinggi. Wagyu dikelaskan mengikut gred yang menekankan aspek kelembutan, warna dan tekstur daging tersebut. Kebanyakan daging wagyu mempunyai gred A4 dan A5.

Marbling merupakan lemak yang terdapat dalam bahagian daging (intramuscular fat) yang terdiri daripada lemak tidak tepu dan lemak tepu. Wagyu perlu dijaga dengan teliti bagi meningkatkan jumlah marbling pada dagingnya. Marbling mula terbentuk pada usia lembu sekitar 12 bulan sehingga maksimum 36 bulan. Oleh itu, wagyu idealnya disembelih ketika berumur 3 tahun.

Wagyu mempunyai kandungan marbling yang tinggi yang membuatkan teksturnya lagi lembut dan rasa seperti cair di mulut apabila dimakan.

Komposisi lemak wagyu berbeza daripada baka lembu yang lain. Wagyu mempunyai kandungan lemak mono tidak tepu dan kepekatan asid oleik yang lebih tinggi. Kajian menunjukkan bahawa lemak mono tidak tepu adalah baik untuk kesihatan jantung kerana ia dapat mengurangkan kolesterol ‘jahat’ dan meningkatkan kolesterol ‘baik’ dalam darah.

Di samping itu, lemak mono tidak tepu ini menyumbang kepada takat lebur lemak yang rendah (low fat-melting point). Ini membuatkan tekstur wagyu lembut dan rasa yang memuaskan. Takat lebur yang rendah juga akan mencairkan lemak pada suhu mulut dan sering disebut sebagai ‘cair di mulut’.

Malah terdapat kajian yang menyatakan pengambilan daging Wagyu tidak meningkatkan kolesterol jahat(LDL-Cholesterol). Tetapi bagi, kami anda masih perlu berhati-hati mengambil apa-apa jenis makanan sekalipun.

Wagyu mempunyai aroma yang manis dan berlemak dan dikenali sebagai ‘aroma daging wagyu’. Aroma ini amat disukai oleh orang Jepun. Aroma ini tidak muncul waktu sembelihan, namun ia terhasil semasa peyimpanan bersama oksigen. Suhu memasak yang optimum bagi menghasilkan aroma ini adalah 80oC. Ini adalah suhu yang optimum dengan hidangan sukiyaki dan shabu-shabu.

Daging wagyu mahal kerana penjagaannya dari kecil sehingga disembelih adalah sangat teliti bagi memastikan daging yang berkualiti tinggi dan tekstur yang lembut. Berbeza dengan ternakan lembu baka lain, lembu wagyu mempunyai kandungan lemak tidak tepu yang tinggi dan baik untuk kesihatan jantung. Adakah anda rasa cara penjagaan lembu wagyu ini berpatutan dengan harganya?

Chong, M. (2019, December 12). This is why Wagyu beef is so expensive. Retrieved September 08, 2020,Takafumi Gotoh1 and Seon-Tea Joo. Characteristics and Health Benefit of Highly Marbled Wagyu and Hanwoo Beef. Korean J Food Sci Anim Resour. 2016; 36(6): 709–718. doi: 10.5851/kosfa.2016.36.6.709Gotoh, T., & Joo, S. (2016). Characteristics and Health Benefit of Highly Marbled Wagyu and Hanwoo Beef. Korean Journal for Food Science of Animal Resources, 36(6), 709-718. doi:10.5851/kosfa.2016.36.6.709Gotoh, T., Nishimura, T., Kuchida, K., & Mannen, H. (2018). The Japanese Wagyu beef industry: Current situation and future prospects — A review. Asian-Australasian Journal of Animal Sciences, 31(7), 933-950. doi:10.5713/ajas.18.0333Motoyama, M., Sasaki, K., & Watanabe, A. (2016). Wagyu and the factors contributing to its beef quality: A Japanese industry overview. Meat Science, 120, 10-18. doi:10.1016/j.meatsci.2016.04.026


Pewarna Makanan: Adakah ia Bahaya atau Tidak?

Apakaha pewarna dalam makanan mendatangkan kesan sampingan pada seseorang? Artikel ini akan membincangkan perkara ini.

‘Dari mata, turun ke hati’. Daya penglihatan memainkan peranan penting dalam kehidupan seharian, termasuk pemilihan makanan. Selain gaya persembahan, warna juga memainkan peranan penting dalam menentukan sama ada makanan itu menarik perhatian pengguna atau tidak.

Warna pada makanan akan memberi isyarat kepada otak untuk meramal atau meneka rasa makanan tersebut. Persoalannya, adakah bahan pewarna yang digunakan dalam makanan memberi sebarang kesan negatif kepada tubuh badan?

Apa itu bahan pewarna?

Berdasarkan Peraturan-peraturan Makanan 1985, bahan pewarna merupakan salah satu aditif makanan yang dibenarkan. Contoh makanan yang dibenarkan untuk ditambah bahan pewarna ke dalamnya ialah aiskrim, kek, serta minuman berperisa.

*Bahan pewarna = Digunakan untuk menjadikan makanan lebih menarik dan merangsang selera makan.

*Aditif makanan = Bahan yang selamat dimakan, yang ditambah secara sengaja ke dalam makanan dalam kuantiti kecil (tidak termasuk vitamin dan mineral).

Sejak berkurun lamanya, bahan pewarna semulajadi daripada tumbuh-tumbuhan dan sumber mineral telah mula digunakan untuk memberi warna kepada makanan, ubat-ubatan, serta produk kosmetik.

Antara contoh bahan pewarna semulajadi tersebut ialah rempah paprika, kunyit, dan safron. Nenek moyang kita juga menggunakan bahan semulajadi seperti bunga telang, lobak merah, dan pandan untuk menambah warna ke dalam makanan. Tumbuh-tumbuhan ini bukan hanya memberikan warna, malah turut mendatangkan pelbagai kesan positif kepada tubuh badan kerana tinggi kandungan antioksidan, vitamin, dan mineral.

Bermula pertengahan abad ke-19, bahan pewarna artifisial (tiruan) mula diguna pakai dalam makanan. Pewarna tiruan yang pertama sekali dicipta adalah daripada tar arang pada tahun 1856. Kini, kebanyakan bahan pewarna artifisial diperbuat daripada petroleum. Berbanding sumber semulajadi, pewarna artifisial memberi warna yang lebih terang. Namun, terdapat beberapa isu yang dibangkitkan daripada penggunaan pewarna tiruan ini.

3. Pewarna Makanan dan Alahan

Alahan makanan ialah tindak balas abnormal terhadap terhadap makanan yang dicetuskan oleh sistem pertahanan badan. Sebagai contoh, Tartrazine ialah bahan pewarna kuning yang boleh mengakibatkan kesan alahan teruk ke atas segelintir individu. Ia ditambah ke dalam makanan seperti udang, buah, serta sayur di dalam tin.

Biarpun alahan terhadap bahan pewarna adalah sesuatu yang jarang berlaku, individu yang mengenal pasti diri mereka mengalami keadaan tersebut haruslah membaca label pada makanan sebelum membeli dan mengelakkannya supaya alahan dapat dihindari.

3. Pewarna Makanan dan ADHD

ADHD (Attention Deficit Hyperactivity Disorder) atau ‘Hiperaktif Kurang Daya Tumpuan’ merupakan satu masalah perkembangan neurologi yang berlaku dalam kalangan kanak-kanak. Salah satu isu yang dibangkitkan daripada penggunaan bahan pewarna artifisial ialah kesannya terhadap tingkah laku hiperaktif kanak-kanak.

Banyak kajian yang telah dijalankan bagi meneliti hubungan antara kedua-duanya. Ada kajian yang membuktikan bahan pewarna sememangnya mengakibatkan kanak-kanak berkelakuan semakin hiperaktif, tetapi ada juga kajian yang menyimpulkan sebaliknya. Sehingga hari ini, masih tiada kesimpulan yang dapat dibuat terhadap peningkatan tingkah laku hiperaktif akibat pewarna ini.

Antara kajian yang dijalankan ialah terhadap 300 orang kanak-kanak berumur antara 3 hingga 9 tahun di United Kingdom. Mereka dibahagikan kepada tiga kumpulan; dua daripadanya diberikan minuman yang mengandungi bahan pewarna seperti Sunset Yellow dan Allura Red (kedua-duanya dihasilkan daripada petroleum). Hasil daripada kajian ini mendapati tingkah laku hiperaktif dalam kanak-kanak daripada kumpulan yang diberi minuman mengandungi bahan pewarna semakin meningkat.

Jumlah bahan pewarna yang disarankan untuk kanak-kanak adalah 12 miligram sehari. Walau bagaimanapun, pengambilan produk minuman, bijirin berwarna, dan gula-gula dalam jumlah yang tinggi boleh menyebabkan jumlah pengambilan bahan pewarna meningkat sehingga 100 miligram.

4. Pewarna Makanan dan Kanser

Kajian terhadap kesan pewarna tiruan ke atas risiko kanser masih giat dijalankan dan belum menemui keputusan atau kesimpulan yang konsisten. Terdapat beberapa jenis pewarna yang didapati meningkatkan risiko kanser seperti kanser otak dan tiroid dalam kajian terhadap model haiwan.

Namun, para penyelidik tidak menjumpai bukti yang cukup untuk menyatakan bahawa kanser tersebut berpunca daripada pewarna makanan tersebut secara langsung. Sememangnya lebih banyak kajian perlu dijalankan memandangkan pengambilan makanan dan minuman yang mengandungi pewarna tiruan kini semakin meningkat.

Di Malaysia, kedua-dua bahan pewarna asli dan tiruan adalah dibenarkan untuk ditambah ke dalam makanan. Menurut Peraturan 21 dalam Peraturan-peraturan Makanan 1985, terdapat senarai bahan pewarna tiruan yang diluluskan untuk kegunaan makanan (seperti dalam senarai di bawah). Bahan-bahan pewarna ini juga harus mengikuti garis piawaian yang ditetapkan kerajaan seperti kadar peratusan minimum dan maksimum di dalam makanan.

Sumber: Jadual Ketujuh, Peraturan 21, Peraturan-peraturan Makanan 1985

Pengunaan bahan pewarna tiruan dikaitkan dengan risiko alahan, tingkah laku hiperaktif, serta yang paling membimbangkan: kanser. Walau bagaimanapun, hasil kajian mendapati hubungan antara bahan pewarna dan risiko kanser masih tidak dapat dibuktikan dengan kuat.

Sekiranya anda mempunyai alahan, atau anak anda menghidapi ADHD, adalah lebih baik untuk anda meneliti label makanan dan cuba untuk mengelakkan sesetengah aditif seperti bahan pewarna tiruan. Kebiasaannya, pada label makanan yang mengandungi aditif, akan ditulis ayat seperti “Mengandungi pewarna yang dibenarkan”.

Bahan pewarna tiruan ditambah ke dalam makanan hanya untuk menjadikan makanan tersebut tampak lebih menarik, dan bukanlah sebagai pembekal apa-apa nutrien tambahan. Kebanyakan makanan yang mengandungi bahan pewarna adalah makanan diproses. Jadilah pengguna yang lebih bijak dengan memilih makanan segar, lengkap, dan seimbang berbanding makanan segera atau diproses. Ia lebih tinggi nilai nutrien, dan pastinya tidak mengandungi pewarna tiruan.

Barrows, J. N., Lipman, A. L., & Bailey, C. J. (2017). Color Additives History. Bell, B. (2017). Food Dyes: Harmless or Harmful? https://www.healthline.com/nutrition/food-dyesBhandari, S. (2019). Food Dye and ADHD. Mahan, L. K., Raymond, J. L., & Krause, M. V. (2017). Krause’s food & the nutrition care process.Norrani Eksan. (2014). Aditif Makanan – Apa yang anda perlu tahu?. Potera C. (2010). The artificial food dye blues. Environmental health perspectives, 118(10), A428. Spence, C. On the psychological impact of food colour. Flavour 4, 21 (2015).


Adakah setiap zarah itu mempunyai kesedaran?

Tidak mengejutkan bukan? Zarah itu adalah satu objek bukannya satu hidupan. Tapi bagaimanakah  saintis-saintis kuantum dahulu seperti Wolfgang Pauli dan Niels Bohr mengatakan zarah-zarah itu mempunyai kesedaran (consciousness)? Sehingga Einstein menuduh Bohr memasukkan mistisisme ke dalam fizik.1

Jika kita ambil contoh eksperimen celah berganda (double slit experiment) seperti Gambar 1.

Gambar 1. Eksperimen celah berganda. (Jika anda ingin melakukan eksperimen ini di rumah, pastikan celahan ini lebih kecil berbanding panjang gelombang cahaya yang digunakan)

Dalam eksperimen ini, didapati terdapat garis-garis interferens cahaya pada skrin. Zarah cahaya iaitu photon akan melalui celahan berganda dan akan bergerak ke skrin. Secara logiknya, di skrin tersebut sepatutnya hanya ada 2 garis cahaya kesan dari celahan berganda. Tetapi apa yang didapati adalah garis-garis interferens.

Di sini kita boleh bertanya, adakah photon mempunyai kesedaran (keinginan) untuk menghasilkan interferens berbanding 2 garis sahaja? Apakah yang menyebabkan photon bertindak begitu?

Perkara mengenai kesedaran zarah ini telah dibincangkan dengan panjang lebar oleh pelopor-pelopor kuantum mekanik terdahulu dan hingga sekarang.

Para pembaca mungkin dah biasa dengar tentang uji kaji pemikiran (thought experiment) kucing Schrödinger.

Dalam eksperimen ini, seekor kucing diletakkan di dalam suatu kotak bersama-sama dengan racun yang dilepaskan dengan kebarangkalian 50% seperti di Gambar 2. Jadi apabila kita mendefinisikan keadaan di dalam kotak tersebut, kucing itu dalam keadaan superposisi antara hidup dan mati. Sehinggalah kita membuka kotak tersebut untuk mengetahui keadaan di dalam kotak itu.

Gambar 2. Eksperimen kucing Schrödinger.

Eksperimen kucing Schrödinger ini boleh dikembangkan lagi seperti berikut:

Menggunakan sebuah kotak yang sama seperti di atas, dan kotak tersebut diletakkan di dalam sebuah bilik dengan seorang pencerap bernama Ali. Ali akan memberitahu hasil cerapannya kepada seorang lagi pencerap bernama Budi di luar bilik. Eksperimen ini dipanggil uji kaji pemikiran rakan Wigner (Wigner’s friend).2

Gambar 3. Eksperimen rakan Wigner.

Secara ringkasnya, apa yang berlaku dalam situasi ini ialah, Ali mengetahui keadaan kucing di dalam kotak tersebut setelah dia membukanya. Manakala Budi pula mengetahui keadaan kucing itu setelah Ali memberitahunya.

Dari sudut pandangan Ali, keadaan kucing diketahui pada peristiwa ke-2. Bagi Budi pula, keadaan kucing diketahui pada peristiwa ke-3.

Secara tepat di manakah kucing itu diketahui hidup atau mati? Peristiwa ke-2 atau ke-3?

Bagi Ali, dia mengetahuinya apabila kotak dibuka. Seolah-olah kesedaran Ali membolehkan dia mengetahui keadaan kucing itu setelah dia membukanya. Bagi Budi pula, dia mengetahuinya apabila Ali memberitahunya. Kesedarannya hanya membolehkan dia tahu keadaan kucing itu pada peristiwa ke-3.

Untuk Ali, kita boleh definisikan kucing itu berada di dalam keadaan superposisi sebelum kotak dibuka. Manakala untuk Budi kita boleh definisikan kucing dan kesedaran Ali adalah dalam keadaan superposisi sebelum Ali memberitahu Budi.

Apabila Budi mendefinisikan fungsi gelombang pada peristiwa ke-2, keadaan kucing termasuk kesedaran Ali adalah terbelit (entangled).

Apabila membina satu-satu hukum fizik, ia hendaklah mampu menerangkan fenomena fizikal tersebut dari sekecil-kecil skala sehinggalah sebesar-besar skala. Di sini, cuba kita tengok dari sudut pandang Budi. B akan mendefinisikan keseluruhan sistem kuantum bilik Ali kepada satu fungsi gelombang. Fungsi gelombang ini akan merangkumi keadaan kucing dan kesedaran Ali sekali gus.

Bayangkan pula jika Budi ini sedang mencerap satu zarah lain, apabila Budi mendefinisi fungsi gelombang zarah itu, adakah Budi pasti ‘Ali’ tidak berada di dalam zarah tersebut? Tentu sekali kita boleh membuat cerapan terhadap kesedaran sistem itu (jika ada caranya) dan menunjukkan suatu nilai, tetapi pada masa yang sama kita merosakkan sistem kuantum tersebut dan tidak lagi dapat mengetahui sifat-sifat zarah yang lain.

Ini tidak bermakna zarah tersebut mempunyai kesedaran. Zarah-zarah hanya bertindak sedemikian kerana adanya gangguan fungsi-fungsi gelombang dari persekitaran dan cerapan. Yang mana menyebabkan runtuhan fungsi gelombang dan meningkatkan kebarangkalian untuk menghasilkan garis-garis interferens seperti contoh pertama artikel. Runtuhan fungsi gelombang ini diterangkan dalam teori kedekoherenan kuantum (quantum decoherence).

Tidak. Anda tiada adi kuasa seperti itu.

Tapi bukankah kesedaran Ali dan keadaan kucing dalam keadaan terbelit? Ya, tetapi Ali hanya tahu apabila kotak dibuka dan bukan sebaliknya. Hanya untuk Budi, kesedaran Ali dan keadaan kucing adalah terbelit kerana keadaan kucing mempengaruhi Ali. Keputusan yang diperolehi hanya mengikut kebarangkalian yang berlaku bukannya dikawal oleh kesedaran Ali.

Ini kerana Ali tidak mempunyai cara untuk mengubah keadaan kucing itu seperti dia mahu. Dia hanya tahu kucing itu hidup atau mati setelah membuka kotak itu. Sama juga untuk Budi, dia tidak ada cara untuk mengubah keadaan di dalam bilik tersebut, dia hanya tahu apabila diberitahu.

Banyak penipu yang menggunakan pengetahuan separuh jalan untuk menipu anda. Dalam konteks kesedaran kuantum, mereka seolah-olah menerapkan mempunyai kuasa yang mampu mengubah fizik melalui kuasa minda. Contohnya, mereka akan mensasarkan pesakit-pesakit kronik untuk berubat dengan mengikuti kelas-kelas pemulihan kuasa minda dengan bayaran tinggi. Mereka juga boleh menipu dengan memesongkan akidah dengan menerangkan bahawa mengikuti kelas mereka akan mendapat kesedaran (enlightenment) dari alam lain dan banyak lagi amalan yang palsu. Mereka akan menggunakan pseudosains (penerangan sains yang seolah-olah benar) untuk menipu dan mengaut keuntungan.

Gambar 3. Contoh iklan kelas minda yang diragui.

Quantum Mysticism: Gone but Not Forgotten. Phys.org. Wigner’s friends. Wikipedia.


Mandi Guna Air Panas atau Air Sejuk?

Setiap hari kita akan membersihkan badan kita menggunakan air. Sesetengah orang akan menggunakan mandian air panas (shower) semasa mandi manakala sesetengah orang akan memilih mandian air sejuk.

Sebenarnya, kedua-dua tersebut mempunyai kelebihan yang tersendiri mengikut situasi yang berbeza. Walaupun perkara ini seperti tidak dipandang serius oleh masyarakat tetapi penggunaan air panas semasa mandi akan memberi kesan kepada kesihatan badan sama ada fizikal dan dalaman.

Kebaikan Mandi Air Sejuk (26-28°C)

1. Membantu dalam menurunkan berat badan

Apabila anda mandi menggunakan air yang sejuk menyebabkan suhu badan menurun dengan secara beransur disebabkan haba yang hilang ke persekitaran. Hal ini menyebabkan, badan akan bertindak balas dengan perubahan suhu badan yang akan dikesan oleh otak. Jadi, lemak dan tenaga di dalam badan akan digunakan untuk memanaskan badan anda pada suhu yang normal.

Mereka yang menetap di kawasan sejuk seperti kutub utara dan negara yang sejuk memerlukan lemak yang banyak yang dapat diperolehi daripada makanan. Lemak tersebut akan dibakar untuk memanaskan badan mereka.

Anda juga boleh disyorkan untuk mandi seawal 4 pagi hingga 6 pagi bagi mendapatkan manfaat langsung daripada suhu persekitaran.

Tetapi mandi sejuk ini bukanlah cara yang disarankan untuk menurunkan berat badan. Pemakanan dan juga senaman tetap menjadi cara yang paling berkesan untuk menurunkan berat badan.

Melalui beberapa kajian yang dilakukan oleh saintis, apabila mandi air sejuk perubahan suhu tersebut akan dikesan oleh receptor pada kulit. Receptor akan menghantar impuls ke otak untuk merembeskan hormone oksitoksin. Hormon ini membantu dalam menaikkan mood anda serta dapat mengurangkan kemurungan terutama dalam kalangan pelajar.

Terdapat sebuah kajian mengatakan bahawa mandi selama 5 minit sebanyak 2-3 kali seminggu dapat membantu masalah kemurungan. Ini kerana ia mampu merembeskan satu hormon yang menyebabkan rasa gembira iaitu endorphine.

3. Mengurangkan masalah jerawat

Seperti kita ketahui, liang pori yang besar menyebabkan pelbagai bakteria serta habuk akan memasuki liang pori. Ini akan menyebabkan pori tersumbat dan terhasilnya jerawat. Apabila anda menggunakan air sejuk secara tidak langsung liang pori anda akan mengecil bagi mengelakkan kehilangan haba yang banyak daripada badan. Liang pori yang kecil dapat mengelakkan kotoran atau organisma masuk melalui liang pori. Seterusnya, kulit akan tegang disebabkan tindak balas air sejuk tersebut.

4. Membantu mengurangkan sakit otot lepas bersenam

Dengan menggunakan air sejuk ketika mandi, anda boleh mengurangkan rasa sakit otot disebabkan senaman yang berlebihan

Kebaikan Mandi Air Panas (32.2-43.3 °C)

Setiap badan kita pelbagai bacteria serta kotoran yang mehinggap badan kita. Justeru itu,  mandian nair panas yang mempunyai suhu yag tinggi dapat merencat pertumbuhan dan aktiviti bacteria tersebut. Pada suhu yang tinggi, bacteria akan mengalami ‘denature” disebabkan suhu persekitaran yang tinggi yang berlebihan daripada suhu yang normal untuk produktiviti bacteria. Keimunan diri anda juga akan meningkat.

2. Merehatkan otot dan tidur lena

Seharian anda melakukan aktiviti menggunakan oto menyebabkan otot anda berasa lesu dan penat. Mandian air panas dapat membantu masalah ini. Otot badan akan mengembang disebabkan suhu yang tinggi akan melegakan kelesuan pada otot anda. Jadi, anda akan berasa tenang dan nyaman. Kualiti tidur anda akan berasa lebih lena kerana otot anda mengembang dan berehat pada masa tersebut. Badan juga akan menjadi segar apabila bangun dari tidur.

3. Membantu pengaliran darah

Suhu air yang tinggi menyebabkan salur darah anda akan mengembang mendekati permukaan kulit anda untuk mengurangkan haba yang masuk ke dalam badan dikenali sebagai vasodilatan. Salur darah yang mengembang mempunyai jumlah luas permukaan yang besar membantu dalam pengaliran darah ke jantung. Hal ini dapat mengalakkan pengaliran darah yang mempunyai mendapan plak atau kolestrol di dinding salur darah secara tidak langsung mengelakkan daripada serangan jantung.

4. Menguatkan memori dan saraf otak

Kajian yang dilakukan pada tahun 2018, menyatakan bahawa kesan air panas akan mencetus penghsilan neurotropic yang berasal dari otak. Brain-derived Neurotrophic Factor (BDNF) adalah protein yang memainkan peranan yang penting kepada fungsi otak dan saraf tunjang. BDNF ini akan mengalakkan penghasilan sel saraf serta perkembangan sel saraf dan menguatkan memori. Mandian air panas juga dapat menambahkan focus pelajar dalam kelas.

Berisiko untuk mengalami luka melecur jika air mandian terlalu panas. Oleh itu, rasa suhu air terlebih dahulu sebelum mandi.Mandian air panas boleh menyebabkan kegatalan. Terdapat sel di dalam badan kita yang merembeskan histamine menyebabkan keradangan dan kulit akan menjadi merah dan gatal.Penyakit yang berkaitan kulit tidak digalakkan mandi air panas seperti eczema.Kulit akan menjadi kering kerana lapisan keratin telah dimusnahkan yang berperanan memerangkap kelembapan secara tidak langsung kelembapan pada kulit tidak dapat dikekalkan.

Kojima D., Nakamura T., Banno M., Umemoto Y., Kinoshita T., Ishida Y. & Tajima F. (2017). Head-out immersion in hot water increases serum BDNF in healthy males. Journal of Science. 3(4), 12-15Mooventhan A. & Nivethitha L. (2002). Scientific evidence-based effects of hydrotherapy on various systems of the body. Journal of Medical Science. 2(1), 199–209